url: =A ngeina bangin tukum zong Singapore a om Zomi khempeuh leh Malaysia a om Zomi khempeuh in Zomi Nam Ni kizangkhawm kik a, a thupi mahmah in Malaysia khuapi Kuala Lumpur ah kizang masa hi. Ki-am lua mahmah ahih manin ni khat bek kizang utlo a, ni thum sung kizang sitset hi. Zinmang Dr. Go Chin Zam in, "Zomite i minam ni zat ding kilawplua ahih manin ni khat bek zat ding kihawmthawh a, ni thum kizang hi," a cih mah bangin nuamtak in Zomi Nam Ni nithum sung kizang hi. Singapore pan in zong mi 14 in va kisim thei in nuam kisa mahmah hi. Ka ciah lam uh ciangin khut guak in hong ciahsak hetlo in Singapore ah ka zat dinguh puankhai a kilawm mahmah hong puasak uh a, ka suan deda ngei uh leh kilawm lua peuhmah in Zolia leh Zotaang te bang maan kila ziahziah in etlawm mahmah hi. Lungdam ung kong it sanggam Zomi :)\nKikhop makaih Dr. Lun leh Lia Nem Lun in mipi mai ah a Zopuan silh uh kilawm tak tawh hong dingin mipite hong kikhutletsak in "Zomi Nam Ni zat nuam" ciin maitai siuseu in vei leh taka teng ka kisawk ngeingai uh hi. Tua khit ciangin Hun Apna thungen Sia Benson Lian in hong nei a, Dr. Hau Za Cin in Zomi Nam Ni hong pianna thu tomno, kicing tak in hong gen a, Zogam ngaihla hoih nono Lia Cingno, Lia Deih Cing, Lia Lam Vung, Lia Uappi, etc te in hong sa ziahziah uh hi.\nZomi Nam Ni a sak dingin la makai, lasam leh khuangtum Pa Langh Suan Mung in la dawngkhat hong phuak khit ciangin, "Kei a bek hun kei veh aw, hong huh dih un," ciin a kikona aw za in a phuak ngeilo pi in kei bang zong dawng nih tak ka behlap sak hi. Pa Pau Khan Khup in zong Bu Zelman phuah hong puak a, la dawng 5 tak sak ding a kinei hong suak a, mipi a kihel khempeuh 150 val in kikawi a lam, khe vei diamdiam in ka sa uh a, a lai ah Upate hong lam keukeu in kilawm mahmah hi.\nGilvah taka ann ka nek khop khit uh ciangin "Mai kum Zomi Nam Ni ah kimu kik ni aw" ciin lungsim saupi tawh ka kikhenta uh hi. Mangpha, ihmut nuam aw, it leh ngaih teng aw...\n10/12/2015 08:33:40 pm\nSingapore is a very beautiful country and so many people going there to visit and enjoy the beauty of Singapore. I hope i will go there to get some beautiful memories of my life.\n11/17/2016 12:21:15 am


timestamp: atn

url: =iCloud Theician Dih Ni ~ Hau Za Cin :: ZOMI DAILY\niCloud Theician Dih Ni ~ Hau Za Cin\nposted on 16 December 2011 at 10:25 am Lomkholna: Article, Biakna, Hauzacin, Tech\niPhone, iPad, iPod, Mac book, etc cihte na neih khit leh mai September 2011 kha pan kipan tuhun digital world ah mi hampha pente lakah khat na hipah ding hi. Banghang hiam cih leh iCloud kizangta ding ahih manin. Tua ahih leh iCloud bang hiam? Theihcian sawm dih ni.\niCloud pen a tom in online storage kici ziau hi. Tua sungah pictures, music, softwares, etc kikoih thei a, Apple computer te bawl iPhones, iPads, leh Macs khempeuh tawh kizom khin ding hi. iCloud sungah koih khin peuh leng a tunga teng utut tawh ki enthei ziau dinga, Computer pan iPhones ah, computer pan iPad ah cih bangin copy kik kul nawnlo ding hi. A tunga teng na neih kop nak leh!\n‘Cloud’ cih ciang ‘meipi’ cihna hi. Vantungah guahzu ding hileh meipi kaiin nisa liah pah a, a nuai khempeuh liap pah hi. Tua gentehna a zangin Apple Computer te in ‘digital hub’ pen munkhat ah vantungah meipi bangin koih ding ci uh hi. Tua ‘digital hub’ pan na deih bangbang – la, maan (photos), music, documents, data, etc cihte na ut bangbangin na omna peuhpeuh pan lakhia, en, ngai, sim, etc theita ding hi. ‘Digital hub’ cih ciangin computer sungah i koih theih na khempeuh genna hi. Na computer sung hiam laptop sung hiamah na koih khempeuh ‘digital’ van kici a, tua bang koihna mun pen ‘hub’ kici hi.\nApple Computers chief executive Steve Jobs, kum 56 in, “Digital hub pen meipi sungah kikhum ta ding hi (We are going to move the digital hub to the cloud)” ciin 6 June 2011 ni a Apple’s annual Worldwide Developers Conference (WWDC), San Francisco Moscone Center, USA ah mipi zat theih dinga iCloud khahkhiat na ah gen hi. Hih hun ah mipi 5,000 val kikhawm uh a, Apple computers ah nasem software developers te ahi uh hi.\n“Tu ciangciangah computer pen digital hub ahi hi. Na deih khempeuh na khum thei hi – la, milim, video, music, documents, etc. Ahi zongin tua computer pan na iPhone ah hiam iPad hiam ah na lakkhiat nop leh a gui tawh na zop kul hi. Tuni in iCloud i zat ciang tua a gui tawh na zop kullo in iCloud phualpi pan gui kizomlo (wireless) in internet sung pan na music, la, documents, milim, games, video, etc cihte na ut bangbangin na lakkhia theita ding hi. Ka maban omlai nih hi; khatna ah Lion software leh iOS 5 te hi. Lion pen Macintosh computer ading hi a, iOS 5 pen mobile ah kizang iPhone, iPad leh iPod Touch ading hi,” ci hi.\niCloud cih pen vantungah om hituanlo hi. Internet mah bangin computer golpi khat sungah munkhat ah kikoih in, tua pan eima account tawh i deih bangbangin kizang thei ding cihna hi. Gentehna in inn ah ka computer sung pan ka etnop mahmah ka ngaihno maan pen khuasung ka vakna pan en nuam hileng ka iPhone pan a gui omlo in kizomsak in en ziau thei ding cihna hi. Tuni ciangciang ah tua bangin en nuam hileng ka computer pan ka iPhone ah ka lakkhiat, ka koih phot kisam hi. iCloud zang leng tua khempeuh kul nawnlo, direct in internet pan na kizom khin ding cihna hi. Ka vakna mun khempeuh panin inn a ka computer sunga om khempeuh en theita ding cihna hi.\niPhone, iPad, iPod, iTunes, leh Computer sung mun khat peuhpeuh ah koih khin peuh lecin copy kawikawi kullo in a vekpi in na kizomsuak pah ding hi. La khat hoih na sak mahmah khat na Bus ngak kawmin Bus stop ah download lecin inn na tun ciang na computer sungah zong na om khin ding hi. Laibu sim nuam in iPad ah na koih e-book sung ah na koih khempeuh zong na sun annek kawm iPhone pan na sim thei ding hi. Wow…\nTuma kum 10 hunlai in Computer pen digital hub ahi hi. Na deih peuhpeuh – La, music, video, games, document, pictures, etc na guang hi. Tu in iCloud pen na digital hub hong hita ding hi. Na deih peuhpeuh na guang theita ding hi. Mailam ah computer inn sungah i zatte kitam zat lua nawnlo ding hi.\nMobile phone ah zat ding iOS 5 a kizat hun ciang program updates khat peuhpeuh i hih nop leh computer tawh zop kul nawnlo ding hi. Wireless panin tua updates te iPhone, iPad, iPod, etc te sungah na lutsuak pah lel ding hi. iOS 5 in 5GB free cloud storage pia dinga tua sungah email, document, back up, etc kim sitset ding hi.\nMusic, applications, e-books, photos cihte bel ut zahzah kiguang theilo ding hi. (Tam deih leh sum tawh lei thuah kul hikha ding hi.)\nLion software pen mai July 2011 ciang USD 29.99 tawh ki download thei ta ding hi. Tua pen tuma lama software upgrades te sangin nakpi in tawm manzaw hi (tuma lamin updates softwares te USD 129 kiim hiden hi).\nA theite genna ah Apple te in amau van a minthansak nopna hi ci uh hi. Microsoft leh Google te sangin Apple computere pen kum tampi kideih pen dingin zong kilamen hi. Tu ciangciang ah zong Apple vante khempeuh ‘branded’ vive hi a, ‘assembled’ omlo hi kici liang hi. Tua manin bit mahmah a, virus problem, software problem, etc cihte microsoft tawh teh in tawmzaw thamtham hi, kici hi. Tua pen mailamah Apple mite in a deih semsemna ding hang khat hi, kici hi.\niCloud a minthanna ding khat a kigen pen iTunes hi kici hi. iTunes zang peuhmahin user ID nei uh a, password zangin ama vante en thei hi. iTunes sungah van na neih khempeuh apple te bawl na van dang khempeuh sungah (van 10 sang tamzaw lo) na ihmut sung nangawn in na ki update sak ding hi. Photo Stream kici software tawh iPhone leh iPad pan maan na laak khempeuh na iCloud sungah na kikoihsak khin pahpah ding hi.\nApple te in iCloud a pat khiat hang bekbek in amau a a zang mi tampi hong kibehlap ding, ci uh hi. Amau van a zangte a khualna, deihsakna leh a free in iCloud a zatsakna hangin a zangsa te lungdam dinga, a zang nailo tampi in zong zang nuamta ding hi, ci uh hi.\nTechnical siamte in apple te khantohna leh adang computer bawlte hanciamna te hong gelh thei le uh zaknop mahmah lai ding hi.\nBangbang hileh apple zangte khempeuh in iCloud zang masa ding uh ahih manin hampha uh hi. Kei zong microsoft pan apple lam nga phei leng e, a ut simsim hita ing…he he… Ahih hang MacBook zawh ciang iPhone lei kul ding, tua ciang iPad zong… van tam neunau lel e, mate… tuhun ciang digital hub lo tawh lah ki veilong lua si! Na ci na? Hau Za Cin\nPrevious: Steve Jobs (1955 – 2011) ~ Hau Za Cin\nNext: Interview: Lianpi -Zolengthe tawh ki holim pakna\nMalaysia, Pudu vengsung aom vanzuakna saihonkhat meikang\nMalaysia, Kota Kinabalu ah Operasi kibawl in mi 19 kiman\nKamsung le ha cidamna ding sankhialh thute ~ NK Khanno


url: =Siamsinna lamah mainawt ni ~ T. Sawm Lian :: ZOMI DAILY\nSiamsinna lamah mainawt ni ~ T. Sawm Lian\nposted on 13 December 2014 at 8:33 am Lomkholna: Article, Education, Sawmlian\nPilna i deih hiam? Thu theihna neih ding i lunggulh taktak hiam? Tuate hanga hamphatna leh meetna om dingte i deih taktak hiam? I deih taktak leh tuate ngah nadingin a lampi-a haksatnate i thuak ngam taktak hiam?\nHigh School ka kah lai-un ka Sianu un mehzuak nupi khat in, “Na khasum uh tam mahmah hi lo hiam? Hih ka meh zuak maimai khawng hong leisak ta peuh in’ ci-in hong kun a, ahi zongin ka lungsim-ah, ‘no nuam taka ihmu a, na vaak hialhial lai-un, ko bel mittui luang liangin lai ka sim manun khasum a ngah thei hi ung’ ci-in ka ngaihsun hi” hong ci ngei a, ka ngaihsutna sausak mahmah hi.\nMi pawlkhat in bel, khasum tampi a sangte khawng mawk en-in, haza pong mawk thei uh a, tua bang a khasum tampi leh pilna-siamna a neih nading uh-a a thuakna uh a theihpih nuam vet lo om hi. I gennop bang hiam? Pilna-siamna, khasum tampi i deih leh tua i ngah nadingin i hanciamna leh i thuakna kisam mahmah, cih ahi hi.\nMizogam sungah kum simin\nTan 10 (HSLC) zo thak –12,000 val,\nTan 12 (HSSLC) zo thak– 10,000 val,\nB.A zo thak – 3,000 val,\nM.A zo thak 500 val bang om den a,\nANM, GNM, B Sc (N),\nMBBS leh Engineer zo thak – 500 val om den dinga tuat ahi hi.\nKum 2011 Kisimpina panin Mizogam sungah khua 830 om a, tuate lak panin a mipi tam dan panin laisiam tuat hi lehang, I dinmun niam mahmah ding hi. Bang hang hiam cih leh, M.A., B.A., Tan 12 gen loh, Tan 10 zong a pass omloh hun bang om mawk hi. A zumhuai lamin ngaihsun leng zumhuai mahmah a, a khasiathuai lamin ngaihsun leng khasiat huai mahmah hi. Ahi zongin i hatlohna thu i theihna pen i hat nadingin zang siam leng hoih mahmah ding hi.\nOct. 2, 2013 in Champhai khua-a Khuado Pawi a kizatna hunah zinmang (chief guest) Pu T. T Zothansanga in, “Pilna na neih kei uh leh (Zomite’n) cik mah ciangin mi baanin khangto ngei lo ding hi uh teh; pilna na neih nading un laisimna mah hahkat un. Na minam ngeina leh pau le hamte kembit un, kepbit taak om lai hi. Minam mangthang hih ding lauhuai hi; tua dingin zong pilna mah tawh kem un” ciin deihsak takin hong vaikhak hi.\nPilna-siamna i neih kei leh mi nuaiah ki-omden ding a, sila lungsim kipua den ding hi. Kihangsan thei loin, na khempeuh-ah launa tawh kidim tawntung ding hi hang. I minam ngeina leh pau le ham, zia le tong kembit dingin zong pilna mah kisam a, nek le taak zonna, khua sung nuntakzia nop nadingin zong pilna mah i kisam hi.\nKhantoh ut mahmah napi’n i khantoh theihlohna, a veite in zong na hoih taka a sep theihloh nading zah donga mial i hi hiam? cih ngaihsuthuai a, lam maan totpih theihloh ding zah donga thu hoih a thei-thei mahmah lo tam lua i hi mai tam? cih bang ngaihsutna-ah om hi. Tuate khempeuh a ven theih nadingin pilna-siamna kisam a, tua dingin siamsinna lam mah i hahkat ni.\nT. Sawm Lian\nPrevious: Pa Thang Suan Khai (Tuivial khua) innkuan pihte tungpan lungdam kohna\nNext: Lametna kician neite mihampha\nGupna le Upna (Kitan thei maw kitan theilo) ~ Zam Thuam\nGaltai mi awn thum pha\nA (1) veina Australia Zomi Idol (Lasiam kidemna)\nZomi te khantohna ding lampi\nGamtuamtuam ah WhatsApp tawlkhatsung siacip


url: =Update: Japan gamsung ah khua lumlua mahmah ahih manin kalkhat sungin mi 65 si :: ZOMI DAILY\nposted on 24 July 2018 at 3:57 pm Lomkholna: Japan, News, Sawltak, World\nJapan gamsung ah khuahun lumluat, satluatna hangin kalkhatsung bekbek in mi 65 takin sihlawhliang ahih manin, Japan Government Officials te’n hihpen tuahsiatna lianpi “Natural Disaster” hi ci’n tuni Tuesday (Jul 24) ni in genkhia cih AFP pan kiza hi.\nFire and Disaster Management Agency te’n Statement akhahkhiatna ah kalkhatsung bekbekin khuahun lumluatna hangin misi pen 65 phakhin a, tuabek thamlo Heat Stroke hangin athazawm acinatlawh mi 22,647 te zato ah kipuak uh cihi.\n2008 kumpekpan akipan Summer hunsung khualumna aki ciamtehtoto te lakah tukumpen khuasung alumpen, asapenpen hi ci’n Fire and Disaster Management Agency te’n genkhia uhhi.\nJuly kha kipat akipan khuahun lumluatna hangin misi akigawm in 80 phakhinta a, zato ah akipuakzong 35,000 bang phakhinta hi.\nTuabangin asi te lakah sangnaupang kum 6 khatzong kihel ahih manni, hihbangin khuahun alumsuaksuak laileh sangnaupang te kepcingding kisam hi ci’n Top Government Spokesman Yoshihide Suga in Tuesday ni in Reporters te tungah genkhia hi.\nTua ahih manin Japanese Government inzong hongtungkikding Summer alapding in sanginn khempeuh ah Air Con thuahsakding, sumbei akisamteng piaksakding in genkhia uhhi. Tulaitak Japan gamsung aom Public School khempeuh ii alangkhawngbek Air Con kithuahpan hi.\nMonday ni inzong Kumagaya City sungah khuahun salua mahmah in, asatna Temperature pen 41.1 Degree Celsius tak phaliang ahih manin, Japan gamsung ah khuahun asa penpen National Heat Record asang penpen in ki ciamteh hi.\nMore: Tokyo khuapi ah abeisa kum 48 khitzawh khua avotpen in kiciamteh\nJapan gamsung pen tukumsung mahmah inzong khuahun kinakkhel mahmah hi. Abeisa January khasung in Central Tokyo sungteng ah khuahun avotna pen Temperatures 4 Degrees Celsius ah kiasuk ahih manin, abeisa kum 48 sungah khuahun avotpenpen in kiciamteh hi. Tuazawh asawtlo in khua lumlua mahmah leuleu a, leitung khuahun ki naklaih mahmah “Climate Change” cihpen kimuthei hi. Sawltak #zomidaily\nPrevious: Kha 4 bek aphapan naungek khat bawngnawi thalhin si\nNext: Tedim – Ciau (Rih) ASEAN Highway ~ Pu Pau Za Mung


url: =LESSON 7 * NOV. 8 – 14 KAMPAU KEP SIAMNA ~ MUC\nLESSON 7 * NOV. 8 – 14 KAMPAU KEP SIAMNA\nAdmin 9:10:00 AM Articles, Sabbath School Lesson\nTU KAAL SUNG SIM DING: James 3: 1 12; Thkna. 6: 6, 7; Lk. 9: 51 56; Pau. 16: 27; Matt. 7: 16 18.\nKAMNGAH: Bang hang hiam cih leh, nomau kampauna tawh kizui-in thu hong kikhen\nding a, dik hi, cihna ahi a, mawh hi, cihna ahi zongin na ngah nadingun nomau kampau mah hong kibulphuh ding hi, a ci hi (Matt. 12: 37).\nA hun tawh kizui-in muk le kampau vanglian hi (Pau. 25: 11). I pau khiat kammal, beimang pakpak lo hi. Naupangte bang kampau hoih lo a theih khak uhleh, mangngilh nawn lo uh hi.\nTua hi-in a zak kammalte tungtawnin amau mai lam ading siatna piangsak thei, na hoih piangsak thei hi. A sia hi taleh, a pha hi taleh, naupangte in a nu le pa ettehin kampau uh hi.\nA kigelh laimalte zong vanglian hi. Kampau' sangin sawt veipi kip zaw hi. Pasian kammal sangin a kip zaw bang mah om lo hi. “Nangma thu pen lam hong lak ding meivak hi a, ka paina lampi-ah khuavak ahi hi,” ci-in David in pulaak hi (Late 119: 105). Tua banah, “nangma tungah kong khialh loh nadingin ka lungsim sungah nangma thu ka khol hi,” ci hi (Late 119: 11). Jesuh in zong a Nungzuite kiangah tawmvei sung bek kimang dingte sangin a kip tawntung thute ngaihsut zawk ding hilh hi. “ Nuntakna a pia thei pen PasianKha hi a, mihingte hih theih bang mah om lo hi.” John 6: 63. Kampau in zatui bangin damna piangsak thei a, gu bangin natna hong guan thei hi.\nNa kampau pawl khat na lakkik nop a om ngei hiam.\nSUNDAY * NOV. 9\nI VAWH BANGIN AT KIK DING\nJames 3: 1 sim in. I kampau tawh kizui-in thukhenna thuak ding hi lo i hiam?\nSanginn, biakinn ah laihilh siate in masuan lianpi nei uh hi. Bang hang hiam cih leh, sawtpi kimang ding mite' lungsim puahpha-in nasem ahi uh hi. I theihna tungtawnin vaipuak zong i nei hi. Theihna a tam leh, vaipuak lian hipah hi. Cambridge, England gamah Tyndale House laibu sal lutna kongkhakpi-ah bang kigelh hiam cihleh, “Topa zahtakna in pilna kipatna hi,” ci-in kigelh hi (Pau. 9: 10). Mihing in hoih a sak khempeuh a hoih hi khin pah lo hi. Pilna, siamna a kipan a hoih na khempeuh, a manpha na khempeuh Pasian kiang pan hong pai hi.\nA dah huai mahmah thu in, theihna khang tektek, Pasian upna kiam tektek hi. Theihna khang semsemin, Pasian thuthuk kan mipil tampi upna panin lampial uh hi. Ahi zongin tawntung nuntakna dingin thuman thutak kan beh tawntung ding ahi hi. Paul in zong pawlpi upa, pawlpi makaite hilh tawntung hi (Sawl. 14: 23; Titus 1: 5). Timothy in upna cingtaak zo nai lo Pasian tuunote kemcing dingin Paul in vaikhak hi (2Tim. 3:7).\nNu le pa in tate hilh ding, a makaih ding uh vaipuak lianpi nei uh hi. Tate in midangte' tungah huzaap lianpi nei uh hi. Tua bang mahin thu-um mimal khat ciat in zong mite' tungah huzaap lianpi nei thei uh hi. Tua hi-in Pasian' deihna bangin nungta thei-in midangte a dingin a etteh thamcing i suah nading Ama makaihna kisam mahmah hi lo i hiam? A hoihlam hi taleh, a sia lamin hi taleh, i kiim i paam huzaap nadingin vantung pilna i kisam a, Topa kiang a ngen khempeuh, Ama kamciam om bangin hong pia ding hi (James 1: 5).\nNanunzia hong huzaap mite ngaihsun in. Bangci gamtat uh hiam? Koi bangin hong huzaap hiam? A thupi mahmah ah, koi bangin midangte huzaap thei ding na hiam?\nMONDAY * NOV. 10\nA HOIH, A SIA PIANGSAK THEI KAMPAU\nEite khempeuh i khial khin hi (James 3: 2). James ii gen gamtat zia le tong, a pulaak thute in,\nkipuahphat nadingin thangah huai mahmah hi. Khialna tawh kidim ihih hang, Pasianmin i thangsak thei veve hi. A kampau kidawm thei mite, a kicing mi hi-a, a pumpi khempeuh ki-uk zo mi ahi hi (James 3: 2). Hih thu pen a piang thei takpi thu ahi hi. Ngaihsutna in hong paukhiasak a, i pauna tungtawnin i gamtat in zui hi. I theihsa thu khat, kampau in hong phawksak kik thei hi. Tua hi-a, kampau in i gamtat hong huzaap bek tham lo-in, mi dangte zong huzaap thei hi.\nKampau tawh kuamah kipelh thei lo hi. Kampau in a sia zong piangsak thei, a hoih zong piangsak thei hi. Mei-ek neu no khat in na tampi a suksiat zawh mah bangin, pumpi nate lakah a neu mahmah lei in na lianpipi sem hi.\nKoi bangin a hoih a piangsak kampau kimu thei hiam? Thkna. 6: 6, 7; Late 40: 3; Pau. 10: 20, 21; 12: 25; Mal. 2: 6, 7; Lk. 4:22; Rom. 10: 6- 8.\nSingkung no khat khang semsemin a khauh tektek mah bangin naupangte zong hong gol semsem le-uh thahat semsemin, na khat peuhpeuh do zo thei uh hi. Tua hi-in naupa' tung a kipan mahin Topa kammal tawh kidim ding,thupi mahmah hi. I kampaute i ngaihsutna pan hong kipan ahih manin, Topa thu nungta tawh i kidim ding thupi mahmah hi. Topa' thu nungta in na tampi kikhel sak thei ahihlam phawk tawntung ding thupi mahmah hi (Late 33: 6; 2Kor. 4: 6).\nKammal khat mal nih bek nangawn in siatna hi taleh, a hoih hi taleh, piangsak thei hi. A hoih thu khat susia sak, a hoih lo zong thu hoihin piangsak thei hi\nNa khut sungah a lauhuai puakkham thei na khat tawi lecin, kidawm lo-in om ding na hiam? Tua sangin a lauhuai zaw kampau kidop huai zaw hi lo hiam?\nTUESDAY* NOV. 11\nA NEU HANGIN A LIAN MAHMAH\nJames 3: 3 5 sim in. Bang thugentehna kizang hiam? Koi bangin i leii tawh kizopna nei hiam?\nTembaw lian mahmah napi, a neu mahmah na khat in uk hi. Sakol kamkaih zong neu mahmah napi, sakol uk hi. Tua bang mahin leii zong a neu mahmah hang, khat le khat ki-it kimlai kimuhdahsak thei, kimudah kimlai zong ki-it sak thei hi. Aw neem tawh dawnkikna in hehna damsak hi ( Pau. 15: 1). Lampial sakol khat, sakol kamkaih tawh, lampi man tawnkik thei hi. Lamkhial tembaw khat, a neu mahmah, a hawlna khat tawh, lampi man tawnkik thei hi. Gamlapi tungin gammann ma-in kilehkik thei uh hi. Mite tawh kihona ah zong a hoih lo lam hong tunpih ding kihona ahih leh, siatna hong tunpihma-in khawl ding kisam hi.\nLk. 9: 51 56 sim in. Khrih in Nungzuite dotna bangci dawn kik hiam? Bang hong hilh hiam?\nNungzuite in kamsangte hun lai-a thupiang khat siksan-a a gen uh hi mah taleh, Khrih in Nungzuite pulaak thu nial hi. Tua bang up khialhnate Khrih in hilh hi. Tua thu khit ciangin Nungzuite (Lk. 9: 56) Samaritan khua khat ah hong pai uh a, hih khua mite tungtawnin Khrih in a Nungzuite thu na hilh hi. I gim i tawl, hehsuah baih theih ding kampau khawng i zak ciangin, Khrih bangin, kihepkhiat zawk ding thupi hi.\nGuah mal khat mal nih a kigawm ciangin gun lianpi khat suak zo hi. I nuntakna ah zong na neu nono a kigawm ciangin thulian pipi hong suak thei hi. Kampau kidawm thei leng, nunna nuam hi-a, kidawm thei kei lehang, hingimna hipah hi. Ellen G. White, That I May Know Him, 209.\nThupi khollo, cihtak thamcing khollo nasak, a nung ciang, thupi mahmah, kinloh phamawh thu hong suak, cihte na tuak kha ngei hiam?\nWEDNESDAY* NOV. 12\nSIATNA A KHANLOH NADING\nMei-am khat in na lianpi susia thei hi (James 3:5). Tua mah bangin thu neuno khat in siatna lianpi piangsak thei hi.\nJames 3:6 sim in. Koi bangin kampau, leii, cihte kidop loh manin siatna piangsak\nhiam? I paukhiatma-in ngaihsut phot ding bang hangin thupi hiam?\nMei in na tampi a suksiat theih mah bangin, (Joshua 6: 24; 11:9; 11; 1; 1Sam. 30:3), niin tuamtuamte siangsak thei hi (Isa. 4:4; Zech. 13:9). A kipatna a neu mahmah hangin, na tampi siasak zo hi. Tua bang mah hi i leii zong: nupa kitawngsak, kikhensak hi. A kikhen kitawngte zong kilem kiksak thei veve hi. Hoihlohna khat siasak semsem thei, hoih na khat khang semsemsak thei hi. Naupang no khat ading lawpna piangsak thei, thadahna khat zong hi thei hi.\nLucifer le Eve kihona ngaihsun lehang, thusia hi lo tawh kibang napi, ahi zongin tua tungtawnin leitungah siatna hong kipan khia hi (Pian. 3:1). Vantungah zong tua bang mahin siatna kipan hi. Lucifer in a hoih lo khat hong ngaihsun kha ahih manin, siatna lianpi piang pah hi. Ellen G. White, Patriarch and Prophets, 371.\nLeii in hell piangsak hi, cileng, a kici thei ding zahin leii in siatna piangsak hi. I pau khiatte maimangin, la kik thei nawn lo mah taleng, a piansak siatnate a suk semsem loh nadingin, i dal thei hi. I khialhna khat, i thum thei hi. Tua bang kampau hoihlo, i zat kik loh dingin hong hilh thei hi. Gentehna-in kamsang Nathan in David kiangah a gen thu, man lo ahih manin, Nathan in a khialhna va gen kik hi (2Sam. 7: 1- 17). Peter in Jesuh nial kha ahih manin, dahin, a nungsangah kisik thei hi (Jn. 21: 15 17). Leii uk zo kuamah om lo hi (James 3: 8). Ahi zongin zuau genna pan i kihem thei hi (Late 34: 13). Kha Siangtho bek in hong huh thei ding hi (Eph. 4: 29).\nJames 3: 6 -8 sim in. Bang hangin kampau kidop ding kisam mahmah hiam? Siatna\nbawl thei, a hoih bawl thei, i leii bang zahin it huai hiam?\nTHURSDAY *NOV. 13\nTHUPHA LE THUSIA\nJames 3: 9 12 sim in. Koi bangin thugentehna tuinak, theikung, lengkung cihte in\nbang hong hilh uh hiam?\nI leii in thupha, thusia gen thei hi. Nisimin ut bangin gamta-in, Sabbath ni ciangin Pasian bia mi khat ii nunzia ngaihsun in. Jesuh thu gengen in, a tawpna ah a hi lo khat tawh a thugen khawl cihte siatna hong tunpih thei hi. A sia le a pha, etkakna in bang hong hilh hiam?\nTui siangtho ngah nadingin tuinak thupi mahmah hi. Singkung gah hoih nading, a zung thupi hi ( Matt. 7:16 18). Tua bang mahin, Topa kammal tawh a kidim mi in, gah hoih a gah hipah hi. Upna man nei mi khat ii nunzia in hih thu hong kilangsak hi. Pasian deih biakna in upna siksan hi. Tua upna in tuinak siangtho panin tuisiang tho tawh kibang hi. Ahi zongin khat veivei tua bang mite, siatna tawh kipelh lo uh hi. Moses in Egypt mi khat that sim kha hi. David in Bethseba mawhpih kha hi. Ahi zongin a upna khahsuah lo uh hi.\nPasian deihna ahih leh, siatna pel ding ihi hi (1Jn. 2:1). Ahi zongin Adam le Eve a kipan, siatna i bawl khak leh, mawhmai nading hong hilh khin hi (Late 32: 1, 2). Mawhmai mah taleh, siatna in gu nei a, tua gu kipelh thei lo hi. Langpanna in siatna piangsak a, thumanna in thupha piangsak hi. Mose in kum 40 tawntung sehnel gamah a sin ngeiloh thute sin dingin tuucingin om hi. David in Bethsheba tawh a mawhna hangin a kumpi gam kip lo, khennih kisuah hi. I khialhna khat peuh hangin mawhmai-na i ngah hangin sepna thaman kipelh thei lo hi.\nSiatna bawlin, mawhmai ding nget sangin, siatna bawl lo ding hoih zaw mahmah hi lo hiam?\nFRIDAY * NOV. 14\nSIMBEH DING: Ellen G. White, Christs Object Lessons, 335 339. Kampau kidawm lo mite\ntawh na kiho khak ciangin, siatna bek a gen leh, thudang tawh na hopih thei hi. Pasian' huhna tawh kimanna nei lo kampau lo-in thu hoih thute na gen thei ding hi.\nPasian' hehpihna, hong itnate gengen ding kisam hi. Na kampaute in Ama minphatna le pahtawina vive hi sak in. Pasian a it taktak mite' kampau in Pasian hong itna kilangsak uh hi. Thuman thutak, ngaihsut hoih, itna, sianthona le citakna cihte in man kiseh thei lo vantung thute a pulaak hi gige hi. I kampau' in Jesuh kilangsak ding a, tua in, mite Jesuh kiang tunpih ding hi. Ellen G. White, Christs Objection Lessons, 337 338.\n1. Pau khiat ding hamsa lo hi. I ngaihsutma nangawnin i kam in gen khia pahpah hi. Tua hi-in i pau ma-in, i gen nop thute kituak hiam, khial hiam cih sittel kul hi.\n2. Kampau' khat in bangteng piangsak thei cih ngaihsun in. Pasian' hong ompihna, Ama thuphate, hamsatna panin a hong hotkhiatna cihte pulaak in. Tua bangin pulaak lecin, koi bangin upna kip hong neisak thei hiam?\n3. Na kampau' in na lungsim pulaak hi lo hiam? Na upna sangin na lungsim a pulaakkhia thei hi. Na kampaute cassette khat tawh khumin a ngai kik lecin, na kampau' in na nunzia bang pulaak ding hiam?


url: =America Khang kikhelzia khendan ~ Thang Van Lian :: ZOMI DAILY\nposted on 17 February 2019 at 8:21 am Lomkholna: Article, Thangvanlian\nAmerica Khang kikhelzia khendan (Different American Generations) ~ Thang Van Lian\nTansang pilsinna ah hi ta leh America gam tawh kimemat thupi lapi a kigen simin khang zui a hunkhenna ‘Generations’ te a gen dan uh tel masa le hang thunung thuma kithei baih zawdeuh hi. Zolai tawh sim theih dingin a tomin anuai abangin hong gelh khia ing.\nThe Greatest Generations (GI Generations), Silent Generations, Baby Boombers Generations, Generation X, Generation Y (Millennial Generations), Generation Z, cih bangin na khen dimdiam uh hi.\n1. The Greatest Generations (GI Generations): Born in 1924 or earlier; Age (2018) 90 plus.\nHih hun a piangte in ‘The Great Depression’ kici sum le pai haksatna lianpi or kialpi nawk kha uh a, Galpi II-na sungin gal nak do mahmah uh hi. Hih hun a piang khang mite pen haksatna lah thuak, gal lah nak do mahmah uh a, mihangsante hi takpi uh hi. Tua zah khatin hih khangte sung pan President tampi khang uh hi. Lyndon B. Johnson, Richard M. Nixon, Gerald R. Ford, Ronald Reagan, Jimmy Carter, George H. W. Bush te pen hih khang mite (Born 1901 – 1924) na hi uh hi.\n2. Silent Generations, born: 1928 – 1945; age (2018) 73 – 90; Bachelor zo 15%.\nKum 1929 – 1939 sungin The Great Depression kici sum le pai haksatna lianpi leh leitung galpi khatna leh nihnate in hih khangte sukha mahmah hi. Khangnote in zi leh pasal neih ding, tanu tapa neih ding peuhmah ngaihsut in nei ngam mel lo uh hi. Tua hangin hih hun sung a piangte peuhmah pen nakpi takin nasem in hanciam uh a, kam tam pau loin kidawm khiankhian uh hi. Thu thak la thak nak ngaihsut khol lo uh hi. Tua hang mahin hihte khangin President sem om lo uh hi, kici hi. Music lamah Pop leh Rock khan hun hi.\n3. Baby Boomber Generations, born: 1946 – 1964; Age (2018) 54 – 72. Bachelor zo 24%.\nGalpi veng ta a, kialpi zong veng ta a, galkuan tangval/papi tampite inn hong ciah ta uh hi. Tangvalten zi nei ziahziah uh a, zineisate zong nupa in nuamtak om khawm thei ta uh ahih manin nau hong piang ziahziah hi. Khan khatin million 77 bang khang khawm vat uh a, American tangthu ah mihing pun pen hunin kiciamteh hi. Sum le pai nuamtak zong thei uh a, a teek dong uh an nek tui dawn ding patau lo zaw uh hi. Leitungbup hoihna ding khawng ngaihsunin thu thak la thak ngaihsunsun uh hi.\nUS Presidents Clinton, Bush, Obama leh Trump te zong hih hun in ahuam khak President te ahi uh hi. Pilsinna field khempeuh, kumpi nasepna department khempeuh ah American pilna leh hauhna tawh leitung ah gualtung tuangin leitungbup vai lian khempeuh ah amau loin a piang zo lo zah phial dinmun tung to zo uh hi.\n4. Generation X, born: 65 – 80; Age (2018) 38 – 53. Bachelor zo 25%.\nHih khangte pen Baby boomber te zahin nu le pate in hoih tak don zo lo kem zo lo uh hi. Nupa kikhen leh innkuan kitam kham tam semsem banah numeite in innpua kanin nakpi takin nasem uh ahih manin tate pha takin kikem lo kipantah lo hi.\nA kiphawk lo, a ki-awlmawh lo khang hun kici hi. Media lamte in ‘MTV Generation’ ci uh a, music lamah ‘Hip Hop Generation’ hong pian hun hi, kici hi. Na sep khat peuhpeuh kiva mahmah uh a, haksa sak luat leh kihtaak leh patauh luat nei khol lo uh hi.\n5. Millennial Generations, born: 1981 – 1996; Age (2018) 22 – 37. Bachelor zo 29%.\nGeneration Y a ci zong om hi. Google, Apple Company, Facebook, Disney cihte tawh khang khawm uh a, technology in nakpi-in nuntakna kilamdangsak hi. A tamzaw thamtham 87.5% te in “Sum om leh na khempeuh piang thei – money is the best measure of success” cih kigen zel thu um nawn lo uh hi. Amau ukna lopi ah sum tampi mu a nasep ding sangin amau ukna sem a sum tawm zaw muh ding haksa sa lo uh hi.\nKhang masa dangte tawh tehna in nek le dawn kining cingin sum le pai haksa sa lo uh hi. Pilsinna lamah zong amau ut bangin a ut tan uh sin zo uh hi. Technology pilna khang mahmah ahih manin om mun pan a sumbawlna leh leitungbup zin khiat kul loin a om mun uh pan leitung pheklek thei uh hi. Khang masate bang loin nu hoih pa hoih hih ding kin ngaihsut mahmah uh a, tate lim tak kemin pantah uh hi. Nau suak thak pen khang masate sangin kiam zaw hi. Khuapi inn sangpipi leh mawtaw ging naunaute paisanin khuata lam gamdaihna a ten ding lunggulh zaw uh hi.\n6. Generation Z, born: 1997 – 1912; Age (2018) 6 -21. Bachelor zo 39%.\nHih Generation Z te pen technology leh social media tawh khang khawm ta uh hi. Anu a pate ii khang sangin tansang pilsinna kahna ding sum haksatna nei uh hi. Thumu, ngimna lian nei, hehpihna leh thukhualna nei, vaipuak la ngam uh hi. Mi tungah kinga se loin amau leh amau nuntak ding leh nasep theih ding ut uh hi.\nPheituam a ten uh ciangin kawnggak zang nuam khol lo uh a, mawtaw tuan ciangin zong kawnggak nawngkai sa uh hi. Gamsung nopna leh daihna, buaina khat peuhpeuh pen kumpite in vaipuak nei hi, cih um uh hi. Facebook khenah Twitter leh Instagram nak zat zaw ta uh hi. Pilsinna leh nasepnate ah internet pan olno takin sin thei sem thei uh hi. Online nak zat cimtaak in mihing maitang kimu a kizop-kipehna thupisa uh hi. Leitungbup huam a vai lianpipite lunghimawh in kin mahmah uh hi. Rev. Thang Van Lian\nPrevious: ZAM Thupuak :: 17 Feb 19 (Zomi Nam Ni sapna)\nNext: How Came Our Chin National Day (February 20, 1948) ~ Khup Khan Thang


url: =2004 Kum in, Prime Minister Gen. Khin Nyunt a kimat ciangin, akinaihuai hihna tawh a kiman hi-a, Sumlei sumzuakna bulphuh in, paulap (10) tawh Kum(146)le kha(3) gilbem om dingin thu akikhen ahi hi. President U Thein Sein ngaihsut siamna tawh (2.1.2012)in, Kum(146)pan (Kum-30)ah a khatveina hongkhiapsak in, 2014.Jan.02 ciangin, a nihveina Sehli suah sehkhat hongkhiapsak leuleu hi. (7.10.2014)ni-in Gilbem pan cidam tak in, hong suakta taktak ta ahih manin, lungdamna kong tangko hi.\nPu Kai Khan Lian pen Muizawl khua mi, Lt. Col. Pau Khan Thang (Dy Minister, Social Welfare)ii tapa neihsun hi-a, Unau(5)sungah a neupen leh a mahbek Pasal ahi hi. 1995 in, Prime Minister lui U Khin Nyunt tanu khat neihsun Ma. Tin Myat Myat Win tawh kiteeng-a, tapa (2)nei hi. Tulaitak Zangkong ah a innkuan un, teeng uhhi.\n(IH Sanggam pa hongsuahtaak theihnadingin, 2014 April kha sungin, Naypyitaw ah President zum-ah laikhia-in, thumna kanapuak uhhi. Tua mun-ah TYF President pa mah hong makai-in, President pa tawh ka kimuh theihloh uh hang, President zum-a ulian pi te tawh dinner neekkhopna zong na nei thei ungh. Ma hong panpih te sungpan a diakin, TA (Ygn), Tedim Khuanu khuapa kipawlna leh TYF te tungah lungdamna ki ciamteh gige hi.)\nA innkuanpih te tawh a lungdam khawm;\nTg. John Thang Za Khual (Ciingpikot khuami)


url: =Tulai Pawlpi pawlkhat te buaina – III :: ZOMI DAILY\nposted on 3 February 2015 at 4:42 pm Lomkholna: Biakna, Khaibawi, News\nTulai pawlpi pawlkhatte buaina thu I gelh pen mimal pawlkhat, Pawlpi pawlkhat I kawknop man hi masalo hi. Nomau mimal, Pawlpi gamtatna, kalsuan dan tawh aki bat khakphial leh na ki puahpha, na kikhelpah leucine I minam cidamna, khantohna hong hizawkha ding hi. Ahi zongin no hong kici nuam hilo in I minam sungah hici bang Pawlpi buainate bangci leh vengtheiding cih I lunggulhnapi khat hizaw hi. Bang hang hiam cih leh Pawlpi buai manin, I ki khen manin I minam ki pawlnate hong lawh in a hatding zah, na I sep zawhding zah in tuni tan ki semtheilo, kisem zolo hi, cih a tuakkha te’n theiciat ding uh hi. Tua hih manin tulai Pawlpi pawlkhatte buaina a hang I gen masak loh hong phamawh hi. Nunga ban zomni:-\n1. Mipite hang zong hithei hi: Zomibup Pasian phatkhopna Halleluiah Chorus lapi sak-in Tedim ah Rev. Dr. Gin Khan Khual thugen khat hong phawksak hi. Bangci hiam cih leh makaite kitel khialhna, kisiatna pawlkhat pen no mipite hang zong hithei hi. Bang hang hiam cih leh mipi pawlkhat te’n makai pawlkhat guptuam paihtuam neithei mawk in khat tungah khat gensia in zuathu genin makaite khat le khat sutuah thei hi. Makaite khat le khat hong ki siatteh mipi hong lawh loh phamawh a, a tawpna ah Pawlpi sung buaina hong tung thei hi. Tua ahih manin makaite khat le khat kisiat na ding leh ki telkhialhnading mipi lam pan zong I ki dopding hong phawksak hi. Zomi sungah mipite kisiatna, ki telkhialhna hangin Pawlpi sung buaina sangin makai khat le nihte ki telkhialhna hangin Pawlpi abuai, akitam tamzaw ding hi.\nI gen loh ding thu midangte tungah I gen mang zong hithei hi: A beisa I genna ah Meeting I neih ciangin a thu minsa, I lawmte Amen, piasakding ciang bek hilo in thukhat I ki kupteh I ngaihsutna I gentek loh phamawh in kikum ngeingai, I gen ngeingaitek hi. Tua I gen ngeingaite pen a ki khensat hita kei leh mi pawlkhat te’n midang mai etna in na zangin khat le khat ki mai nopmawh sak thei uh hi. Meeting thu ki kupte pen mi dangte gen loh zi le ta innkuanpihte tungah zong gending hilh ding hilo in, mipi theihdinga ki lawmte, Secretary or a kiseh penin hong genkhiat ngakding ahi hi. Tua nangawn ngakzolo, ngaknuamlo in aki tulmawh aomteh I ki pawlna sungah buaina tuamtuam hong tung thei hi. Thuhoihte I ki gending I ki hilhding hi-a, tualote I paihkhiat ding ahi hi.\n3. Pawlpi tuamtuam pan I hih man zong hithei hi: Pawlpi tuamtuam I hih manin I biakpiak nopzia, I updan I sandan hong ki bat lohteh ei a bek, aman adik kisa thei hi. Sawltak Paul in Kha Siangtho hong piak letsong tuamtuamte a gen leh mikim tungah hong piak ki banglo hi, acih phawkhuai, simhuai, zuihhuai hi(I Cor 12:8-11;28-30). Hite I theihcian, I theihsiam kei leh khat le khat kitel khialhna hong piangsak thei hi.\nMi pawlkhatte ki khami sakdiak in amau tawh aki bangle peuhmah, amau thu amanglo peuhmah a piangthaklo, thu omlo in koih thei uh hi. Lai Siangtho limtak a simloh man leh sawltak Paul I thugen a telloh man a pianthak loh man zong hithei hi.\n4. Nupa kal I cihtak loh man zong hithei hi: Kumpi David midang zi tawh a mawh manin a Innsung a gamsung buai-a, Kumpi Solomon zong Pasian cih bangin zi tungtangah a cihtak loh manin agam ki phelkhap hi. Tuhunteh Pawlpi buai, kitam, kikhen, gamsungbuai na hangte zong makaite a zite tungah a cihtak loh manzong hithei hi.\nEi leh ei I din mun I ki theih loh manzong hithei hi: I khua I tui ah I omlai, I sang kahlai makai zong semngeilo, Pawlpi ah zong ki hel ngeilo, gam 2 na tung semkha tuanlo, zong kihel tuanlo, gam 3 na tungta utta keileng, a mi omlo ahih manin I sep hong phamawhta hi. Hici bang hunteh mi pawlkhat pilvangin innlam leh mun tuamtuam a, a semngeite dongin laibu tuamtuamte simin tua tawh ki todelhthei uh hi. Pawlkhatte leuleu ciangin laizong limtak sim nuamlo, zong kanlo in, zi le tate thupeuh, cikmah a, makai a semngeilo khat I thu peuhtawh a makaihteh tua ki pawlna pen hong buai in kikhenna hong piangthei hi. Tua ahih manin ei le ei I din mun I ki theih I kimuh ding thupi mahmah hi.\n6. Christian te nuntak kalsuan ziading I theih loh man zong hithei hi: Pastor pawlkhat, UPa pawlkhat, Gospel pai pawlkhat te’n gupkhiatna thu leh Christian te nuntak kalsuan ziading sangin piakkhiatna thupha bekbek genin neithei uh hi. Tua ahih manin mi pawlkhat a piakhiat nak leh sawm ah khat amaan nak leh a piangthak kisa, vantung gam tungding kisa khapah in a dangdangte phawkkha nawnlo in a tawpna ah Pawlpisung buaina, kisiatna omthei hi. Tua ahih manin Pasian thugen akuamahpeuh in zong hangsan tak-in Christian te nuntak kalsuan ziading Rev.Dr. Khen Thang bangin genngam ding kisam hi. Martin Luther bangin mimai en a, Pasian thu gending hi masalo in Pasian mai leh Lai Siangtho en a, gending hizaw hi.\nPrevious: Ninphual panin kumpi tokhum dongah\nNext: Zomi National Day Celebration: Origination Date, Frequency and Anniversary\nThang Deih Lian says\nLawm Khaibawi, nalaite hii sa mahmah veng-in, ka Ph.D. dissertation ah, khat leh nih bang reference in zangleng, a kingah dia? Na auto-bio nong khak theitam?


url: =ZAM Thupauk: April 20, 2014\nAbeisa hunkhat lai-in Malaysia gam sungah minam le biakna vai in buaina lianpi om a, tua huhau in Zomite hong suk khak loh nadingin "Zomi Emergency Team" ci-in Malaysia gam sunga om Zomite' mapan khopna "Emergency Committee" khat kiphuan hi. Tua vaibuai hong ven ciangin Zomibup kipawlna kician ZAM om khin ahih ziak in ZET in tawlngak san hi.\nZAM pen Zomi khempeuh huam a gamtang minam kipawlna ahih manin, ZAM lotawh na khatpeuh sep ding ZET in hamsa kisa mahmah hi. Tua bek thamloh ZAM ah palaite pen mipi' deihna tawh kitel mipil vive ahih manin ZAM mai ah diang dingin ZET pen kingam mahmah lo hi. Tua ahih manin, ZET nasepna khempeuh ah ZAM thukim pihna aom nading deihna tawh ZAM advice nuai ah ZET agamtang ahihna mipi in hong theihpih le uteh cih kong theisak uhhi.\nAbeisa khakhat hunlai pawl in, luangvai in tat khiat ding Zomi pasalto khat hong om mawk a, Communities leh Khua kipawlna ten mawhpuak alak zawhloh uh ciangin, ZET in vai ombang mawhpuak kila in, luangkhat kitan khia hi. Tuni inzong Zomi khat RM. 4,000 tawh ZET in Zomi khat kitankhia hi, Amah pen TV game ah nasem hi a, tuma kha 3 lai in anasepna TV Game panin RM. 4,500 tawh taisim in, tuni in CID ten Johor State, Batu Pahat ansai khat ah mu uh ahih manin, TV game Boss pa' thukimna tawh thah ding bek in koih uh a, ZET in sumbei kisi phot hi.\nZET pen Malaysia gamsung Zomite' haksat luatna, alo-theilo munte ah mapang kipawlna ahih zawh nadingin ki hanciam hi. ZET pen GZA le WZC tawh nakpitak in mapang khawm dinghi. GZA panin Prof. Dr. C. Thang Za Tuan (Convenor of Education Committee, GZA) zong Malaysia ah sap dingin kigel hi. GZA kipawlna khempeuh tangmi dingin kingaihsun pah dinga, asawtlo "Khuado Pawi or 2015 Zomi Nam Ni" khat zawzaw ah Malaysia hong pai a, ZET tawh maitang kituah a thu kikupna neih ding ZET in hanciam in vaihawmna kinei ahih manin, thungetna ah hong phawk un. GZA panin pilna kipat tahna lamah ZET in "full support" kipia nuam mahmah hi. Minam zepna dingin pilna lotawh mual kisuak zolo hi.\nWZC pen Kawlgam sunga Zomite' makaih Zomi le Zogam honghu dinga ZIA makaipite ahih manin ZET in WZC pen full support kipia dinghi. Banghang hiam cihleh minam khat ihih nak leh minam hongcing-hongkem dingin "Security" galkap kisam ahih manin, WZC pan nasepna pen ZIA ading full support hilian ahih manin, WZC le ZET pen 100% in mapang khawm dinghi. Minam sungah haksatna khat peuh hongtun ciangin galkap kikaih khop daldal phingphing pen hong zekai ding ahih manin, WZC vaihawmna "Zosuan Tuailai Fund" ah ZET zong mapang dinghi.\nMimal tungah nget ding haksa kisa hih manin, ZET Board Member & ZET Faculty Member teng tungah RM. 1,000 tak kidong dinga, tuateng tawh "Financial Service" nasetak in kibawl dinghi. Financial pen Malaysia gamsung teng mah ah kibawl dinga, mikim septheih ansai bawlna in kizang dinghi. 2015 kum sungin ZET in ansai 5 peuhmah neihzawh dingin gelna kinei a, sumlut "income" pen 10% ZAM ah kipia dinga, 10% pen GZA ah kipia dinghi. 10% pen ZIA (Under WZC) ah kipuak dinghi. Kumsim in "Financial Service & Income" hong khantoh semsem nadingin kihanciam dinghi.\nZET Board meber te leh Faculty member teng pen khamtheih le guihtheih zanglo hihamtang dinghi. Kha 6 hal in, mi 30 ta kila dinghi. Numei zong kisam dinga, pasal zong kisam dinghi. ZAM ah full member hidinga, ZET ah hunbit a nasemzo mi hiding hi. Nupa zong kingah a, nungak/tangval zong kingah hi. Akisap leh ZIA ah zong galkap dingin akipia ngam mi hiding hi. Khasum pen RM. 900 (Anvak, omna pia) tawh kipan dinga, "Service & Skillness" zui-in kikhan toto dinghi. ZET Manangement leh Administration ah mapang nuamte pen Secular ah Bachelor/Master Level bek kisang dinghi.


url: =Zomi te Kumsim Gualnopna Pawite ~ Thang Siangh :: ZOMI DAILY\nZomi te Kumsim Gualnopna Pawite ~ Thang Siangh\nposted on 13 August 2015 at 12:24 pm Lomkholna: Article, History, Ngeina, Thangsiangh\nNote: Pawi cihpen Zokam hilo hi. Kawlkam aa kingah ahi hi. Khangluimi zawdeuhte in Pawi cilo hi. Mopi, Mosagawh, Omkhawm, Ankuang-umkhawm cih bangin kizang zaw hi. Sih ciangin Sihpawi cilo-a, Siphual, Simun peuh kici zaw hi. Khuado-pawi, Sialsawm-pawi kicilo-a, Khuad Lawmanne, Sialsawm-Lawmanne kici hi.\nZomite in kumsimin Gualnopna-pawi pelhlo-in nihvei kinei hi. Khuad-Lawmanne leh Sialsawm-Lawm anne kici hi. Hih Lawmanneekna pen Sanggam kikaihkhopna hunhoihpen hi-a, Ngeina limci-ngeina hoih mahmah ahi hi.\nTualbawl kici Tualbiakna\nKhuasaat ciangin, kimawksaat lo hi. Siampi, Hausa, Taangko, Tuinaakkhuat, Tualteek, Tualtanu, Siikseek leh Khuangtum a omlohin khua kisaat ngeilo hi. Tuikhuukkhuatte kisawl masa a, tuihoih tuilim amuh ciangin khuasaat kipan uh hi. Amasa penin Khuasiam ding, ahuu akeem ding sapna kibawl a, tua pen Tualbawl, Tualbia kici hi.\nTualbiakna dingin vok zang uh hi. Tualbiakna pen Khuataangpi aa hi-a, lawhta-in zu kidong hi. Tualbawlna Vok leina ding lawhta mahin an dong uh hi. A beikhempeuh taangpi sikh ahi hi.\nKhua dingin gamtak leihoihna kizuan a, a lauhuai sapite leh dawi leh kau , gulsia tangsiate , ngia leh vompi sahangte, pulnatna tuamtuamte nawkkhakna panin ahung-akeem dingin Asiam ahi Khuasiam khai masa hi. Khai cihpen bia, lungkimsak, thoih cihna hi. Tua pen Tualbiak-pawi kici hi. Tualbiak nasep leh Sialsawm Lawmanneek kizom tawntung hi.\nTua Biakna ah khuamite cidamna dingleh kithutuahna ding, guahtui hoihna ding, ankung sisia thei lungnote a omlohna ding, gah leh paak hoihtak aneihna dingin kingen hi.\nTualbiakni zingciangin Zeh tang uh hi. Lo kikuansak lo hi. Leigil suaksak lo hi. Singno leh lopahing sisuah lo hi. Kahna leh gamlumna bawllo hi. Kahna cih ciangin misi aneih uleh tuani-in guilo hi. Gualnopna khuang leh zam gingsak lo hi. Zehphi ci-in thukham palsat a om ciangin guahtuiluan hoihlo hi. Ngalhawk in lolai ankungte nawksia thei hi. Khuasung thusia-lasia piang thei hi. Pulnatna tuamtuam in nawk thei hi. Tua ahih ciangin Zehphi a omleh a beikhempeuh loh sak hi. Tualbiakna bawlpha kik hi.\nTualbawl-khasung or Sialsawm-lawmanneek kha huamsungin samante pen Sawngman kici hi. Sawngzu luup hi. Sawngla sa-in laam uh hi. Siampipa in tuiphih aa, Sawngmanpa leh khua-leh-tui daupaina dingin Khuasiam tungah ngen uh hi. Hun ciangtan sungin Sawngman a omleh Khuasiam lungdam hi, ci-in um uh hi.\nNidanglai-in Sialsawm Lawm-an pen lopawi man ciangin kihih tawntung hi. Guahtui luandan zui-in lopawi ahihmanin kumkhat leh kumkhat kibanglo thei hi. Bekthamlo-in Simlam leh Zolam aa teengte khuahun paidan kibanglo aa, khua khatleh khat kituak theilo hi. Ahih hangin Khangthakte in kumpi naseemte leh sangnaupangte kimhun tawh kituak dingin April kha kipatlam hih dingin kipsak uh hi.\nKhuado Lawm-an pen anlak khit ciangin kibawl hi. Khawhsa kaikhawm khinphet ahih ciangin zu leh sa tawh kidiah pikpeekin kibawlzo hi. Kumpi naseemte leh sangnaupangte kimhun October sangkhak sung kingim hi.\nIh Pu ih Pate pen Biakna leh Ngeina tawh tonkhawmin nakalsuan uh hi. Ahih khempeuh pen Biakna tawh kitukkalh saklo uh hi. Asiam leh a Biakna mangngilh ngeilo uh hi. Khuado Lawm-an pen Sialsawm Lawm-an mah tawh a paidan kibang hi.\nKhuado Lawm-an kiginni pen Meilah saatni or Dai-an bawlni ci uh hi. Zununsung or omkhop hunsung zat ding meilah pua hi. Tuinak kipuah hi. [Han,than, san,khan] Han kipuah aa Khasapna kinei hi. ” A si kha hong ciah un, a hing kha hong ciah un, zu leh sa neding hihang,” ci-in lobuuk suangthute saatpai-in khasam uh hi.\nKhangluite in Khuai pen thupiseh mahmah hi. Khuaipi leh khuaivahte a zu kine hi. Khuaivom, khuaingo cihte zong singheng sungah kua a, laa-in innah khawi uh hi. Tuate zong a zu kinenam mah ahi hi. Tunpi, ngalthen pen a no kine hi. Tua khuai a mute in lopadawn tumzial vilvel a, ciangkang khattawh kawksakin ciamteh hi. Kuaman suksak ngamlo hi. Khuaino pen Khuado-hunin taksa-in pikim a, neektak cing mahmah hi.\nKhuaihawite in lakleh aih thuah thei uh hi. Khuai-aite asih ciangin siluangbawk thote pen khuai in bengkhiat sak hi, ci uh hi. ” Kha kapham ciang vaitho hung ding vahkhuai nangma thu hi aw,” ci-in Khuaila nangawnin nei hi.\nKhuai-ai nuamte in Khuado Dai-an bawlni ta-in khuaila uh hi. Khuamial khit ciangin kilangam panbek hi. A ainuam aa khuaila ahihleh, khuang,zam, daktal phiit, leh Khangno Taangsuak ding honkhat tawh kuanpah hi. Khuaikhau ci-in khauhual saumahmah pua uh hi. Khuangmai aa daktal tumpa, zaamzawngte leh khuangtumpa longal khuaikhau lenin pai uh hi. A kihalna kibangin len uh a, a khut langkhat ah meilah dekim uh hi. Guideudeu-in meide-in pai uh hi. Phiitlem kawmin khuang leh zam tawh innlamzuanin ciah uh hi. Khuasung gamlum suah mahmah hi.\nInn ngakte in zubeel gual aa, tuileihsa-in nangak uh hi. Zu taksa pawlkhat zong taubeelpi sungah khol hi. Khuaino puapa a mai-ah hong masa hi. Zamzawngte in zom hi. Daktal tumpa in zom leuleu hi. Tua khit ciangin khuangtumpa leh mipi in hong zom hi. Innngakte in a tungmasasa-in zu natulh hi. Inntual kimkot tuangdung dongin laamsum pimpemin laam uh hi. Zanthapai-in khangnote gualnopa tua hunbekmah om a, Khuado hun a tunkaal kingaklah mahmah hi.\nKhuangtumpa mai-ah pasalno khat in daktal mong,mong,mong, ci-in ging vangvangin tum hi. Daktal-ging zaksimin Khuado kiphawk mahmah hi. Khualai-ah a veng a vengin Khangnote giahna Sawm kinei hi. A nopcipen munah kituah uh hi. Zanthapai-in Khuado-la leh Khuai-la sa in khangnote gualnuam mahmah hi. Khuasungbup gamlum hi.\nPansikni or Neekpini zingsangin kau hawl uh hi. ” Dawihaang ciah oo, kauhaang ciah oo, nazun na-eek namsia ei, nani cing ei, nakha cing ei, nakhualam zuan oo” ci-in tuga heiga tawh bangsak bangkhang saatin hawl uh hi. Kongbiang a tun ciangin a tuga tawh pheiden ek mawk hi. Thau neite in thau tawh kaap uh hi.\nIh Pu ih Pate in Dawibia icih hangin Dawi hawlkhia thei mawk ahih ciangin amau lungsimtawngah dawi sangaa golzaw khat abia aa kinei hileh kilawm hi.\nLawm-an ne dingaa kikaihkhopna\nLawm-an ne dingin mikhempeuh kikaikhawm uh hi. Abawngbawngin, a khil a khilin omkhawm uh hi. Dai-an bawlni zingtungin Uupipa or Bangkuapipa pen inntuamsa innlak sanggamte kiangah banhawh kawikawi a, thu-zasak hi. Sanggam bucingte pen nopci mahmah hi. Zing-an neek khit ciangin kikaikhawm uh a, an aneih bangbang tawiciat uh hi. Mihon tawmte in vok luangkhat a tampiante in luangnih bang go thei uh hi. Khuado-vok gul ding kiseh uh hi.\nEi Zomite ngeina-ah Zozu pen cikhum bawngnawi taangin kizang hi. Pawlkhat khaihin ne hi. Pawlkhatte pen pengbulhin ne hi. Anneekma sungteng khaihsa-in ne uh a, anneek khit gualnophun leh lasakhun ciangin beel angkuahin peengnek uh hi. A hawmmasak pen innkuan kim naungeek dongin tahn kipia hi. A nethei nailote in ama ngaih khat hawh hi. Tua pen zuhawh kici hi. Hawh cihpen ama neektangin nesak cihna hi. Amau mintapte hawhdiak uh hi. An a neek ciangin asasin sangoite kiciamkim sak uh hi. A ngahlo om hiam, ci-in kantel vilvel uh hi.\nAnneek man ciangin Mokhak numeite amau-nualam ciatah ankhol-in vak tek uh hi. Nungak tangval lawmngaih neite Zawl-an kikhol sak hi. Ankhol aa vakkhiate hong tunkik hun khuamui kipan philhphelh pawl khawngin tangzang khat in beelpei sungah vut luakin dim a, innlim laizangah koihin meiphual sehin meilah vak hi. Khuang leh zam pusuahin lasak pan uh hi.\nSialsawm leh Khuado hunsungin sanggam ngaihna la, Nu leh Pa ngaihna la leh nungak tangval kilamnaihna zawlla ngentang sa uh hi. U-nau sanggam tengmah kikawi-in la kipaihpaih mai uh a, Ki-itna leh sanggam khualna khang mahmah hi.\nThang Ho leh Lian Do te hunlai-in Khuado omkhop ngeina neikhin uh hileh kilawm hi. Khuado madeuh-in Lian Do si hi. Thang Ho daihawhin pai hi. La khat suut a,\na. Do nalitlit do nalitlit e gual in kumkhua do nalitlit e [Do naliingliing do naliing ee ]\nb. Gual in kumkhua do nalitlit e Do khan ah nau bang vakap ing e.\nMihing kikholhna tam leh kiphawkna kingaihna zong lian hi. Lawm-an pen sanggam kimuhna leh kikaihkhopna hoihpen ahi hi. Pakzat seemseem lozaw a, puahphat ding leh thupibawl kik dingin hoih mahmah hi. Tuhun pen omkhopna-hun haksa mahmah hi. Mikhempeuh tangpek nuam uh hi. Sanggam a omkhawm liailiaite pen a kingaite ahi uh hi.\nZomite zatdan tatdan ngeina pawlkhat\nKawl huzaap tawh Pawi icih pen, Mizo huzaaplam aa omte in Lawmh cileuleu se hi. Zokam taktak tawh Ai kici hi. Zomi a tamzaw in Ai sangin Pawibawl, Lawmh ci uh hi. Zokam zong damdamin kinelhsiahin mangmang hi. Innthak ai cih sangin Innpawibawl ci uh hi. Molawm, innlawmh peuh cimai uh hi. Nauminphuak icih pen zong, naulawm, naupawi bawl ci uh hi. BA ai cilo-in BA lawmh ci sese uh hi. Midangte huzaap in hong zolua ta ahih manin ei kam pen a nuam nawnlo bang hong himawk hi.\nNamdangte huzaap hong lutma-in, Zomite in Nausian kici hi. Tuhun ciangin naupawi-bawl cilel uh hi. Zomite nausuah ciangin bangkua-siampi zangin naumin pen tuiphih uh hi. Pasal ahileh pianna Pu tamsak hi. Numei ahihleh pianna Pii tamsak hi. Azomzomin pasallam leh numeilam kihawm suk ngiatngiat a, khangsimna-in kinei hi.\nNaumin pen Mizote leh Kawlte bangin utpeuhpeuh phuak mawklo uh hi. Minnei dingte dong masa hi. Naumin phuahna[minlawhna] ganno khat bangkua siampipa go sak hi. Tua pen inntek khawisa ganno hi hamtang ding hi.\nTuiphih ding zu beelta-in luup hi. Siampipa in phuisam kawmkawmin zu leihleih hi. Zuleihna tui kitakpei leh, hoih ei, ih nau pen cidamin mapai ding hi, ci hi. Amin pulakin zu teepin tuiphih hi. Huihlak aa kiphihkhia hilel napi, a tuiphih-pai pailo cih theise uh hi. Minphuahna ganno go mleuleu a, a sihdan akeeng kisaan keuhkeuh , a sin leh a gilzangte kilamdan enin, naungeek mailam masuan ding theikhol genkhol thei hi.\nNaumin tangte in Nausiatna [nausian] ci-in ak ahi-a, vok ahi zongin ahihzawh zahzah gan khat peuhpeuh zangin antawi pia uh hi. Nausian kici omkhopna pen a nuampen omkhopnanam ahi hi. Naumin phuahna munah gamlum lua kideihlo hi. Khuang leh zam tat nuamlo uh hi. Gamlum lua leh naukhaa lau kici hi. Naupang kilatin zawngkhal aa cidamlo hi, ci uh hi. Ih Pu ih Pate pen zehtan thukhamteah citak mahmah hi. A up leh a biak khatpeuh tungah paubanna neilo uh hi.\nMin a phuah ciangin numei leh pasal hangin buailo hi. Amin kilawh phetin numeimin leh pasalmin kikhen pah sinsen hi. Amau phulkhak gentheihna leh nopsaknate naumin panin kimu khia thei hi. Tuang Hau acihleh minuamsa hi ei, ci-in kimu pah hi. Vung Dah Ciin acihleh hehlehdah thuak ngeite hi, ci’n kithei thei hi. Ciin Za Khup acih ciangin numei hi a, Cin Za Khup acih ciangin pasal ahi hi. Lia leh Taang tawh buai ngeilo hi.\nTuhun bangin Nursinghome , Childcare cihte omlo hi. Inntuancil ahi lukhatlaite in innpi leh a Pute kiang khawngah nau kha uh hi. Sanggam haute in nau thum ciang bang cing thei hi. Bawngnawi cikhum cihte kigalmuh ngei nailo ahihmanin naungeek-anin kawlkai-em leh taangzuha kizang hi. Lawki-hunin neusen aa kipan Zozuha tawh kikhangkhia hi. Zu zong munkhempeuh ah siakhin lo hi. Zangsiam leeng zatui hoihpen leh anhoihpen ahi a, khengvalzat kha leeng a siahuai pen gal leh gu ahi hi. Pilna tawh zat kul hi.\nAmau hunin zuha piazote hampha kisa mahmah hi. Naungeekte cidamin dawng tiltel hi. Kawlkaipi zong anhoih mahmah ahi hi. Neu ngaihsut huailo hi. Tua bang teng tawh naucingte in nau nakhoi uh hi.\nNaucingte pen zahtakin mai-et mahmah kul hi. Nau ii nuntakna buppi a cingte khutah om hi. Neek leh dawn lim zawdeuh amuh ciangin naucingte ciamsak hamtang uh hi. Naucingte zong kisathei a, khasia-baih mahmah hi. Tuhunin zong Nuteek naucing naneih uleh neuseh kha kei un.\nNaucing guaina pen anlim mawkmawk tawh hithei lo hi. Saseh, ak cihbang kizang ngamlo hi. Ganpum lakah a neupen vok tuli sangin neuzaw lo hi. Naukha khempeuh kikumin thakhatin naucing guai thei uh hi. Salim pen leh zukhum pen tawh naucing kiguai hi.\nIh Pu ih Pate in zahtak-tuakte zahtak a, pahtawi huaite pahtawi uh hi. Pute zahtak pen Pasian deihna tawh kituak ahih ciangin cidamin khansau hi. ” Pute leh lamphung kineh zolo” cih Paunak om hi. Naupangte a damloh ciangin Pute kiangah hawhin an kinesak hamtang hi. Tua pen gau-an kha ci uh hi. Pute kisamsia nuamlo hi. Pute tawh thu kinei nuamlo hi. Pute kikhasia sak nuamlo hi.\nKhawhsa an lakkhit phetin Pute Tukzu kikhol masa pen hi. Tuhun Christian te in Thanksgiving a bawl bang ahi hi. Taangzu, buhzu zukhum pen leh aneihleh sapum zong go uh hi. Tukzu pen kiim leh paam in zong pawm a, zupinung uh hi. Zutaak [zukhaih] a, zucil kaimasa pen dawh a, inntekpu piamasa hi. A zudawn masak pen valhpah lo hi. Zutui phihin phuisam hi. Tukzu khol a tutet thupha namkim ngetsak hi. Cidamin khansauna ding, sumnu-sumpa amuhna ding, bangkua kilemna dingin ngen hi. Hih omkhopna sungah Pute pahtawina la a tampen kisuut hi.\na. Kei ka Pute sen aa ka Pute ningzu bang khum thei naleng nuampeng phuh sak vang e\nb. Nuampeng phuhsak vang heisa bang paal thei naleng kapaal losak vang e.\nPrevious: Minthang USA ah Zovontawi khat in Master Degree nga beh\nNext: ZBCA-USA pan Zogam leh Zomi te tungah huhna puakna\nCNF’s Notorious Activities Documented By Pu Vumson\nZomi Piancit pai pupa te phawkna laibu honna kinei\nCanada, Mississauga City sung aom ansai khatah Bomb puakkham in mi 15 liam\nSihna leh Zu ~ T. Sawm Lian


url: =Major Vungh Suan Thang (Retd.)\nChairman Tsp. Law and Order Restoration Council\n(Topa kiangah, vai hong ciahsan Pu Vungh Suan Thang tangthu a tom in kong suaksak hi.) by a tupa Kam Dongh Mang.\nTu laitai tak teenna : No. 9/ 6 Flr.\nPu Awn Za Kham leh Pi Ning Za Cing te sung pan in, July 20, 1951(Friday) ni-in, Saizang Khua ah suak hi.Suah pih unau 10 sung pan in, a sagih na hi.\nState Primary School Saizang ah tan 4 dong kah in tan 5 pan tan 10 dong Tedim State High School ah kah a, 1970 kum in tan 10 (Matric) ong hi.\nJuly 21, 1970 ni-in Medical Corps Centre (Mingalardon), Zato galkap sungah paltan lut. Galkapa sep kawmin Rangoon Workers College ah Eco(major) tawh kum khatna (First Year) kah hi.\nJanuary 21, 1973 ni-in, Sergeant Clerk ngah aa,No.35th Intantry Burma Regiment,Tayawaddy ah piang (move) hi. April 29, 1984 ni-in, Saizang khua a teeng Pa Vungh Za Kham leh Nu Dim Za Go te tanu upen Lia Thuam Za Ciin tawh kiteng aa,tanu 3 nei uh hi.\nTanu teng 1. Lia Cing Hau Vung (Yangon)\n2. Nu Go Lun Cing (USA)+ Pa Cin Lam Dal te sung pan piang\n(a) Tg. Suan Sian Sang leh\n(b)Vung Lawh Nuam te nei uhhi.\n3. Lia Dim En Niang (Yangon).\n1982 kumin a (65)vei na OTS ah kah hi. May 27, 1983 ni-in 2nd Lieutenent, May 27, 1984 ni-in, Lieutenent, June 25,1987 ni-in Captain, September 1,1993 ni-in Major dong in, abanban in za khanna ngah hi. June 4, 1998 ni-in,minsiatna, buaina omlo in, cidam takin tawlnga (pension) aa, tu in Zangkong(Yangon) ah a zi ata tawh teeng uhhi. Pawlpi sungah,ahih theihzahin ki hel in Pasian na seem hi. Kumpi na lungkim huai tak in,a sep khit zawh ciang, a sih dong,(a nuntakna huu) a pia pa lak ni dong mah in, Pasian na seem hi.\nGalkap a sep sungin, minsiatna omlo in, mite sepzah mite sepcia mah sem zo hi. Na sep a cihtakna hangin tungsiah ulian te in muang a hih manin October 1,1988 pan July 30, 1991 dong Chin State, Matupi Township LORC, Chairman seem hi.\nHong nusia Major Joseph Pu Vungh Suan Thang' motto :\n1. Hanciam ding,thuman ding,citak ding.\n2. Thu neu ciu ciau khat tungah, a citak mi-in,thu lian pipi ah zong citak pah in muan huai hi.\n3. Hun te pammaih sa in,zat siam ding.\nMay 22,2014 (Thursday) ni-in, Dai tanna ki nei sak ding hi.


url: =Milim biakna Nam nih ~ Evan. Suangh Dal :: ZOMI DAILY\nposted on 27 April 2020 at 3:04 pm Lomkholna: Biakna, News, SuanghDal\n1) Hosea 4:12 “Ka mite in aisan-in singthem peuh thudotin nei uh a,…” 2) Kolose 3:5 “… Nulepa mawhna, a kilawm lo gamtatna, hukna lanna, a hoih lo lunggulhna, milim biakna nam khat ahi iplahna leh huaihamna”.\nMilim biakna = Idolatry\nPasian’ thukhenna a kithuakna bulpi khat ahi Milim biakna:\nKhangtangthu Nihna 7:22 “…Banghang hiam cih leh Topa amaute’ Pasian nusia uh a, pasian dangte pom uh a, tuate bia-in a naa na sem uh hi. Tua ahih manin hih bang siatna amaute tungah tung sak hi.” – a cih bangin milim biakna hanga mawhna thamanh pen mimal level, nupa level, innkuan level, unau khat level, behkhat level, Pawlpi khat level, khua khat level, minam khat level, gam khat level-in a kithuak hun om-a, COVID=19 pen leitung bup (world) level-a i thuak Pasian’ thukhenna khat ahi hi. (Natna na ngah pah loh hangin lockdown hang beka na hehna zong thuakna khat hi pah hi).\nDamkik nading (God’s Remedy):\nKhangtangthu Nihna 7:13-14 “…ka mite lakah natna katun sak ciang ahi zongin, keima’ min-in ka sap ka mite amau mahmah kiniamkhiat-in, thu ngenin ka mai hong zonga, amau gitlohnate panin a kihei uh leh keimah in vantung panin ka za ding a, amaute’ khialhna mai sakin a leitang uh ka hoih sakkik ding hi” a cih bangin kiniamkhitna tawh thungetna en dih ni.\n1. Kiniamkhiat: kiniamkhiat cih ciangin thagum suang-a a pua tham kiniamkhiat tat gawp nam hi loin, minam thupi sak-a minam ngeina, minam vaite, le leitung vai ahi Myanmar idol, American idol cihte ciing-a Christian te mahmah in biakinn sung dongah tun-a mihingte kilaitatna, kiphatsakna, minthan kidemna le i gualnop luat, ei le ei ih kilapsang nop gawp gamtatnate zom nawn lo-a khawl kiangna tawh Pasian’ deihna phatak-a kan kikna pen kiniam khiatna hong hi ding hi. Milim biakna (idolatry) hi kei ci-in na kawikaih kaih teitei leh a kiphasak mahmah lai na hi hi.\n2. Thu ngen: Pasian in mihingte na khat peuhpeuh hong piak ding teh a kisam van (means/medium) khat hong kal masa den hi. Hotkhiatna thu ah upna kisam sak hi. Upna thu hawmthawh ci zaw ding maw, upna khengval cizaw ding maw-a gamtat hanciamna khempeuh milim biate tawh kibatna suak pelmawh ding hi. Mawhna a mai theih nadingin thungetna kisam sak hi.\nPasian in kisam a sakte behlap-a gamtatna pen milim biakna kaai gamtat piang hamtang hi. Pasian in upna kisam sak bek napi up theih nadingin milim bawl-a tua tungtawn-a Pasian biakna pen milim biakna ahi hi. Thu ngen in a cih nung sang nget ding hi lel-a milim bia Kawlte banga khitang khinkhin pen behlapna hi-a milim biakna nam ahi hi.\nEimau bek thu ngen, eimau teng ii thu ngetna hang beka vai a veng banga kigenna zong kiphat sakna ahi hi. Pasian in thu ngen un a cih man-a thu ngen ihih lel ding pen kiniamkhiatna ahi hi. Na thu ngetna lim khawng uh a kisam kheng valin post mun luat, gen mun luat pen milim biakna vai pian ahi hi.\nI inn sunga i TV zong i idol hi thei hi. Korea zatlan zong na idol hi thei hi. Mi khat thupi sa lua-a hai lawh si lawhna zong idolatry milim biak vai ahi hi. Pawlpi biakpiak zia ah thuhilhna (preaching) hong lunggulh sak lo ding music gin, mei colour tuamtuam, kilahna show tuamtuam te zong idolatry vai hong tun hi thei hi. I Zomi Idol khawng zong biakna vai lel khawng i suah gawp leh idolatry ahi hi.\nThu ngetna ah zong i thungetna Pa sangin i thungetna khawng suan le muan-a i neih khak leh idolatry milim biate zia hong tun thei hi. Pawlpi Sya pipi aisan theite, milim tawh kikopte, thungen thei a cihte uh le thusuak kamsang kineihte khawng thudot pi-a na neih leh idolatry talpi khat na hi hi.\nMilim biakna tawh Pasian hehna ka piang sak hiam ci-a a tunga i Lai Siangtho mun nih tawh kisittel-a Pasian zia ahi khinkhian ziau pen ah kihei kikna pen kisikna maan hi-a kisikna maan piang leh mawhna mai-in i leitang hong hoih kik ding hi. Amen! Evan. Suangh Dal – Zomi Daily\nPrevious: Gualzawhna Thusim ~ Khup Khen Thang\nNext: Tedim gam, Thangkai kual, Tuivial Update\nHuai, Kem, Don ~ Pau Khat Suan


url: =Malaysia ah Rohingya Refugee mi 40,070 phata :: ZOMI DAILY\nMalaysia ah Rohingya Refugee mi 40,070 phata\nposted on 30 December 2014 at 11:50 pm Lomkholna: Malaysia, News, Refugee, Sawltak\nUNHCR (United Nations High Commissioner for Refugees) te’n nungkhasung amau website tungah a pulakkhiatna ah Malaysia gamsung ah gambel galtai Refugee leh Register akibawlsa Asylum Seeker mi akigawm 150,460 phata ci in pulakkhia uhhi. Tualak ah Rohingya akici mite 40,070 bang pha cimawk uhhi.\nHih Rohingya akici Muslim minam te pen Kawlgam Rakhine State leh Bangladesh kikal pan hong taikhia te ahi uhhi.\nRohingya te’n Kawlgam ah gammi hihna Citizenship hongki pianuamlo in, tuabek thamlo namneu hihna tawh bawlsiatna kathuakden uhhi ci uh ahih manin UNHCR te’n lunghimawh phadiak uhhi.\nTulaitakzong hih Rohingya tepen UN vai ah ki masak phadiak in, Priority List sungah aki koihte hongsuak tamawk hi. Malaysia gammi tetawh abiakna uh kibang sawnsawn ahih manin, hih Rohingya te’n munhoih hong ngahkhakik bilbel uhhi.\nAhi zongin hih Rohingya te sungpan gamtatsia leh khutdawhngen cihte hongtam tektek a, gammi te’nzong ahuat mahmah pawlkhat omzel veve hi. Amel asa leh abiakna uhpen Malaysia gammi tetawh kibangmawk uh a, ahi zongin Rohingya mi pawlkhat lamdung ah, ahih keileh ansai ah khutdawh ngen in avakvak uhciang in gammi te zadah mahmah uh a, kumpi thunei te’n amat geihgeihzong omthei zelhi. ZD Sawltak\nPrevious: Tamu tukum 2014 X’mas bawlna vai tawm zaksakna\nNext: Kumthak Letsong ~ Khat Thang\nZogam apuah azuun khawmding in zawtna leh Video, ZDF Flag


url: =Kawlgam ah RC Cardinal Ngah Masa pen\nNEWS World News (Zo Kam) Kawlgam ah RC Cardinal Ngah Masa pen\nWritten by Tongsan Admin\tSunday, 15 February 2015 21:00\nLeitungbup Roman Catholic biakna phualpi Vatican city a om Siampi lian bel Pope Francis in tukum 2015 ading Cardinal thak teelna February 14,2015 ni-in Italy gam Vatican City ah thupitak nei a, gam tuamtuam pan Cardinal thak teel cing mi 20 sungah Kawlgam pan Charles Maung Bo (Kum-66) zong kiteel a Kawlgam RC. tangthu sungah Cardinal ngah masa pen in kiciamteh hi. Hih teel cing Cardinal thak mi 20 te' sungah Asia gam pan Thailand, Vietnam le Kawlgam pan khat ciat kihel uh hi.\nCardinal Charles Maung Bo pen Monhla khua, Shwebo Township, Mandalay Division pan piang hi-in, April 9,1976 kumin Khantawn Siampi suahna ngah a, 1986 kum Lashio Diocease asep laitak in Vatican pan Bishop ngah hi. Tua banah Mandalay Archdiocese, Patein Diocese le tulaitak Yangon Archdiocese ah Arch Bishop asep laitak ahi hi. Abeisa January 5, 2015 ni-in leitungbup Catholic phualpi Vatican pan Siampi lian bel Pope Francis in Cardinal dingin kipsakna a neihsa ahi hi.\nCardinal Charles Bo pen kum 66 pha pan a hihman in mai lamah Pope asuak dingte teel theihna (Vote) nei bek tham loin, a mahmah zong Pope dinmun a tung thei Kawlgam Catholic Makaai khat hi ci in leitungbup Catholic pawlpi sungah kiciamteh ta hi. Tua bek tham loin, Kawlgam pan Cardinal dinmun hong ngahna hangin biakna lam bek hi loin, gam kikhelna ding bang teng sem zo diam cih leitung mipil pawlkhat in encik dingin kipan ta uh cih zong kizasawn hi.\nSource: Pa Khampi Gualnam


url: =Nipi ni (Sunday) tung hak ci ee ~ Tual Khan Suan :: ZOMI DAILY\nNipi ni (Sunday) tung hak ci ee ~ Tual Khan Suan\nposted on 28 February 2017 at 11:16 am Lomkholna: Article, Politics, Tualkhansuan\n“Nipi ni (Sunday) cikciang tung ding a hia, Nu?” ci’n theihnopna lungsim takpi tawh Zolia in a nu kiangah zingsang tung khat dong hi. Zolia pen kum nga (5) val deuh khong hi pan a, Kawlgam pan a pusuah zawh (USA a tun zawh) kum khat val bek hi pan hi. Zolia te innkuan pen kawlgam sungah a om lai un, Zolia pa’n Biakna Pawlpi khatah Pawlpi kem Sia (Church Pastor) sem a, a nu’n tua pawlpi numei kipawlna ah lai-at (secretary) sem hi.\nZolia pen a suah tunga kipan Christian innkuan sungah a kidiah den a hih manin, innkuan biakpiakna nei den bek hilo in, nipi (Sunday) nisim biakinn pai in Pasian biakna a pia den nu leh pa te makaihna nuai pan a khang a hihi. Zolia pa zong pawlpi kem sia a hih mah bangin nipi nisim biak inn ah Pasian thu mipi te a hilh den a hihi. Tua bang innsung ah a kidiah den Zolia pen USA a tun khit teh biakinn sung tung ngei nawnlo a hih manin, Nipi (Sunday) ni a tung kik nailo sa a, a nu kiang a dong a hihi.\nZolia pa pen Tan (10) a sim kum in Pasian kiangah thu ngenin “ Topa aw, tan (10) na hong ongsak leh Laisiangtho sang kah in nang ma na kasem ding hi” a cih mah bangin tan (10) a ong khit teh saklam (India) gam Bangalore ah laisiangtho vasim hi. A sangkahna ah Zolia nu tawh kithei in kingai mahmah uh a hih manun, a nih un sang a man uh the Pasian mai ah a siangtho kitenna tawh pumkhat a suak uhhi.\nA mau nupa pen Pasian a zahtak mahmah nupa a hih manun, a hih theih zahun Pasian na semin a pang khawm uhhi. Pasian in zong amau nupa pen thupha pia a, a sawtlo in gil a goutan Zolia nei uhhi. Tua bek hilo in, Zolia pa pen a sepna Pawlpi te vaihawm pihna hang leh Pasian thupha hang tawh Korea ah M.Th sin theihna ding ngah leuleu hi. Korea pan hong ciah kik tak ciangin a mau innkuan in Pasian na mah sem suak to uhi.\nZolia te innkuan pen Pasian muang den leh thungen den innkuan a hih manun Pasian in amau nusia lo in, mite lak ah zong tualniam lua tuanlo uhhi. Ahizongin kawlgam sung nuntakna a hamsat tektek ciangin nuntakna nuam zaw ngah ding leh Pasian kiangah thu ngen den uhhi. Pasian in a mau thungetna te dawng in Zolia pan USA pai theihna ding lampi hong kihong hi. Zolia pan USA a tun zawh teh Zolia te nuta zong sam a, a innkuan un a sawtlo in USA gam ah a om khawm kik thei pah uhi.\nZolia pa in kawlgam sungah a nutsiat pawlpi lah puah nuam, a sep nop tam mahmah a hih manin nasep hanciam mahmah a, khawlni zong neilo in nisim in nasem a pai den hi. Nasepna pan hong tun ciangin lah gim kisa a hih manin Pasian biak ding pen vaihawm zo nawnlo hi.\nTua bangin nipi (Sunday) sim Pasian bia dingin Biakinn pai ding nangawn hun pia zolo in, na sem a a kuan det pen khat veivei a mah leh a mah ki ngaihsun zel a, “ Aw, Kawlgam sungah ka pawlpi a ding na tampi sem zo ing, Biak inn ding lam zo ing, mi ci mawh te panpih zo ing, tua te pen Pasian nasepna hoih pen hi” a cih leh a aw suak khia kha a, tua lait akin a kiang a tu Zolia in “ Pa aw, Kulia a hia, Korea a hia pan na LST sang man a na hong ciah a, na hong thu hilh phawk lai ing, ka hong gen dia” a cih leh a pa’n zong hong gen ve, a cih teh Zolia in “ Sawl ci a, Saul ci zaw a, Israel kumpi khat galdo ding a kuanlai in Pasian in a galte khempeuh leh a neihsa khempeuh uh suksiat ding a cih hih na pi, tua kumpi pa in Pasian biakna ding ci’n ganno thau teng Pasian mautam tungah a puak hang Pasian lungkim lo; Pasian in a ma thu mang ding leh a ma deihna sem ding in mite deih zaw” a cih pen hi, ci’n a gen kik hi.\nTua tak teh Zolia pa zong a nu en phei in i tanu pen Pasian na sem ding taktak hi, a ci hi. Tua laitak in Zolia pa in a nai en a, ka nasep kuan hun ta ci’n kong ah a pusuah leh a innveng te biakinn ah kikhawm ding a innkuan in a pusuak tawh kituak lian a, Aw, tuni zong nipi (Sunday) ni hi a mataw ci’n lung ngai kawmkawm sa in nasep dingin kuan khia hi.\nTheihding: Hih thu pen a kiphuak tawm a hihi. Thupiang khat peuh bulphuh a kiphuak hilo hi. Tual Khan Suan\nPrevious: Nokia te Mobile Handset bawl kipan kikta ~ ZD\nNext: India ah pasal khat leisek, suang leh leivui bek ne in nungta ~ ZD


url: =ZAM Thupuak :: 01 Mar 20 (UNHCR minthak ngetnavai theihding) :: ZOMI DAILY\nposted on 29 February 2020 at 12:48 pm UTC+9:30 Lomkholna: News, Refugee, ZAM, Zomi\nUNHCR ZUM AH MIN THAK SAN NADING NGETNA A NEI TE THEIH DING\nUNHCR zum pan in minthak san na a neih theih na dingin gelna nei uh a, ahi zongin nidang a bangin a lom a tangin in hawm lo ding in gel uh hi. Tua gelna tawh kizui in UNHCR pan in ei mimal mahmah in ei ma hamsatna leh UNHCR te in panpihna kisapna zia te I pulak theih na dingin lampi khat hong hong khia uhhi. Tua pen koi mah pai khiat kullo in I om na mun pan in Website tung tawn in I pulak nop te pulak theih na ding lampi ahi hi.\nTua tawh kizui in mitampi tak mah in hih website pan in UNHCR ah minthak san na ngah theih na dingin ei leh ei kipulakna kinei a, tua sung pan in tampi mah zong appointment ngah khin uh hi. Website pan UNHCR appointment late in kimatna khat na neih zenzen uh leh anuai a akisam teng kicing takin UNHCR zumpi I Department khat ahi CLU ah anuai a thu leh la teng tawh kipuak thei ding hi.\nKimatna mun leh a ni :\nHong kipuakna mun :\nUN appointment na lak lai a File No. (Hih no. Pen lotngah ding kisam a, zum pan a hih te in na min uh tawh zum ah kikan kik thei hi) Kimatna khat na neih zenzen leh hih thu teng tawh UNHCR-CLU ah puak hamtang in.\nZAM Zum pan in UNHCR ah appointment la in ih lai tin sakte Pawlkhat kisamsam omta a hihmanin,a kisam pawlkhat te in UNHCR pan in appointment ngahta uh a, UN laidal tawita uh hi. Tua kawmkal ah Phone contact kingahlo zong om lailai I hihmanin I phone tawi te hoihtak kidawm in Phone hong lutleh len ciat ni. Hong kisap leh Kawlgam pan na tai na leh Gambeel mi na hih na kiciantak in na gentheih ding hong kisam ding hi. Tua ban ah appointment na nget lai in na at thu tawh a kituak ahih hamtang ding zong hong kisam mahmah ding hi. Tua bang in hoihtak na gel siam theih kei leh a thei ding leh lam hong lak thei ding te kiang ahi zongin, ahih kei leh ZAM zum ah hong pai in kidong thei hi. Telbeh nop a om leh ZAM Office : 03 2142 6659 ZAM Hotline : 016 293 9027\nPILVANG TAK IN OM NI\nTulaitak I omna gam ahi Malaysia gam sungah gamvai tawh kisai in buaina nengneng om ahih manin I om na ciat ah pilvang tak in om ciat ni.\nA diakdiak in I omna inn te ah gamlum lua, veng leh pam nawnkai sak zah dongin I gamtat loh dingthupi mahmah hi.\nI veng I pam leh midangte mit ah kilawmlo dingin gam ta loin om dan I siam ding hong thupi mahmah hi. Vai thupi mahmah a om kei leh zong vakvak selo in hoih tak in I omna ciat ah I om ding thupi hi. Lam block tuamtuam zong om denden ahih manin ei lam pan I ki dawm thei leng hoih pen ding hi.\nLampi ah I paiciangin zong gamdang mi I hih na a ki lang dingin pai luailuai, phone kiho sa in pai in a ngaih pipi in awngbaba cih te pawl zang kei hamtang in.\nKOTA RAYA KUAM AH VAN LEI KEI ZAW IN\nKota Raya Shopping Center leh Mydin kim a om Phone sai te khawng phone tawh kisai van khat peuhpeuh lei kei hamtang zaw in. A sai te uh a tam zaw pen migi lo tawh kikop in gamdang mi ahih leh a khem ding kiging sa in om den uh ahih manin tua mun te ah van lei loh mah hoih zaw hi. I sum teng hong laksak mang in, van hoihlo bekbek hong pia thei ahih manin kidawm ciat ni.\nKawlgam, Vaigam, tuipigal leh gam tuamtuam pan Zomi tampi omna Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah hong hawh/phak hamtang in thapiakna leh idea tuam tuam piakna nong neih nadingun kong zawn phapha uh hi.\n2020 ZSM LAIBU KINGAH TA HI: Malaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, adah-akap hun ah a khitui anul sak na hi gige hi. ZSM member na lut na in nang ading apia na hikei a, panpihna akisamte a panpihna hizaw hi. A kisam khat I panpihna in Pasian deihna zong ahi hi.\nMalaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite adingin man ngenloin na sep kizon sak den hi. Contact – Sia Mamang – 018 231 1365\nSuangpi Khuami, Suangpi Tuiphum pawlpi ah sayama a sem Sm Lian Hawm Cing leh Sm Nem Tawi Huai te in Malaysia hong zin sungin Zomi zum ahi ZAM zum ah hong hawhin thapiakna leh thungetsakna hong nei uh a hih manin kilungdam mah mah hi. Topa’n sianu te nih hong zatsak semsem lai ta hen.\nTuithang khuami, Rih AG pawlpi ah Pastor a sem Rev. Thang Tun Pau in Malaysia gam ah tawmvei hong zin pak sungin Zomi Zum ahi ZAM ah hong hawhin thapiakna leh thu ngetsakna hong nei hi. Topa’n siapa na sepnate ah hong lawhcing sak semsem tahen.\nTedim Lawibual veng a teng Bethany Full Gospel AG pawlpi ah Pastor asem Rev. Dr. Kham Lian Khup in Malaysia tawmvei hong zin sungin Zomite zumpi ahi ZAM zum ah hong hawhin tha piakna leh thu ngetsakna hong nei ahih manin kilung dam mahmah hi. Topa’n siapa hong zatsak semsem tahen.\nLaaitui Khuami, TBC zumpi ah E&M Director asem Rev. Langh Khan Khup in Malaysia hong zin sungin Zomite a it a veina tawh kizui-in Zomi Zum ahi ZAM ah hong hawhin tha piakna leh thungetsakna hong nei ahih manin kilungdam mah mah hi. Topa’n siapa hong zat sak semsem lai tahen.\n221, 4th Floor Wisma LTS, Jalan Pudu, 55100, KualaLumpur. Phone : 03 2142 1567\nQFFD CLINIC -AMPANG\nMalaysia om gambel mite ading Clinic thak khat ahi hi. Kilah man mi khat ciang RM 10 ta la uh hi.\nD-3-G-01, Jalan Mewah 1/2, Taman Pandan Mewah\nSikhan hon hun : Monday – Friday\nAUSTRALIA SISITNA MUN\nLife Care Diagnostic Medical Center\nNo. 5 Jalan Kerinchi, Bangsar South\nPhone : 03 2241 3610, 012 2343 610\n1. Suan Sian Sang (Munlai) IPR zato ah\n2. Nuam Dim (Tedim) HKL zato ah\n3. Man Sian Ngai (Zangtui) Sungai Buloh Hospital ah\n1. Pau Sian Khai (Haiciin) Kajang Mahkahmah ah kibuaipih\n2. Khual Sian Tuang (Pyidawtha) Sunway Mentari Court pan kiman, Lockup ah buaipih laitak\n3. Thang Hau Sen (Kapteel) Tanah merah Camp ah kimuh pih thei\n4. Cing Deih Thang (Bukphil) Balai Sea Park leh PJ mahkahmah ah kibuaipih\n5. Sut Lam Khai (Darkhai) Balai Sea Park leh PJ Mahkahmah ah kibuaipih\n6. Gin Deih Sang (Suangsang) Balai Sea Park leh PJ Mahkahmah ah kibuaipih\n7. Thang Khan Zam (Pyidawtha) Sungai Way palik zum ah kibuaipih\n8. Thang Lem Muan (Ngalbual) Bukit Jalil pan kawlgam ciah thei ta\n9. Khup Suan Piang (Ngalbual) Bukit Jalil pan Kawlgam ciah thei.\nZAM ZUM NISIM IN 9:00AM-6:00PM kihong den hi.\nPrevious: Pa Sian Za Lal (Zogam Lal Pu) phawkna/ khakna ~ Zen Lian\nNext: Kei hilengzong piakeining, Nang hi le cinzong napia diam? ~ Vum Za Nang\nSya te aw UN ah hih Website ah minthak san na ding nget theihna a webite a kim in nong lak thei uh diam. Lungdam


url: =NOV.12, 2016 ~ MUC\nNasem Taktak Mite\nGiorgio in kimlepam sung mite aa dingin pawlpi nasepna ah kihel dingin khensat hi. Amah pen Ragusa khua, Sicily tuikulh ah Carmela Cascone tawh ADRA ah nasemkhawm hi. Cimawh a genthei mite kiangah an le puansilhte hawm kawikawi hi. Tua banah Italy pau a thei lo gamdangte Italy pau hilh hi.\nMite tawh nasemkhawm:\nTua bangin a nasep uh tawh lungkim lo-in nasep dang zong sem dingin hong khensat hi. Khua sung upate tawh kimu-in khua sung phattuam nading hong geel khawm uh hi. Khua sung makaite tungah ADRA nasepte pulaak uh hi. Khua sung makaite in ADRA nasep hoihte a theih tak uh ciangin muanna hong nei uh ahih manin 2014 kum a kipan Food Bank Foundation ci-in nek tasam mite aa ding a vai hawm dingin khua sung makaite in vaihawmsak uh hi. Hih mun panin a kisam bangbang a cimawhte huh uh hi. A mun pen tu laitak a biakinn nuai mun khawng khat zang phot uh hi.\nCimawh huh kipawlna tuamtuamte tawh zong kipawl khawmin nasemkhawm uh hi. Ahi zongin nek theih hawmkhiat pen ADRA phalna lo-in kuamah kihawmkhiasak lo hi. Hih Sicily khuapi ah a teng mi a tamzaw pen Catholic thu-um mi hi. Ahi zongin cimawh huhna tawh kisai-kumpi phalna tawh nasem ADRA in a makaipi pen hong suak hi. Thu kikupna khat peuh ah ADRA in makai hi. SDA hi lo mi tampi in hih nasepna hong kihel uh hi.\nRagusa khua-a om nuntak kikhel mi tampite lakah Joseph zong kihel hi. Nasep ding nei lo ahih manin khua makaite tungah nasep ngen ding geelna nei hi. Lungkia mahmahin a om laitakin Adventist biakinn ah vapai dingin sawlna khat ngah hi. Amah zong hih mun a tungteh hoihtakin na kihopih a, huhna ngah bek hi lo-in, ama sep theih bang a om leh ci-in nasep ding ngen hi. Tua leh ADRA makaite in zong amau tawh nasem khawm dingin zasak uh hi. Joseph in ADRA ah kum khat sung bang nasem hi.\nHih tengah na a sep a kipan Joseph nunzia kikhel hi. Ama kitangsap ngaihsun nawnlo-in midangte kitangsap bek hong ngaihsunta hi. Midangte bek thamlo-in a zi, a tate zong hong donzaw hi.\nGiorgia in ADRA ah a nasep kawmin inn khat lam hi. Tua inn ah khutsiamna tuamtuam kisinna, Italy pau kisinna dingin zang hi. Traing a man khitteh pahtawina laidal cihte zong pia uh hi. Hih training a mankhitsa a tamzawte in SDA pawlpi sungah hong lut uh hi. Kha khat khit kha khat mi kibehlap den ahih manin tu-in tua inn pen hong neuta hi. Tua hi-in tu quarter Sabbath 13 sumpi in Ragusa khua-a nasepna dingin kizang ding hi.\nMUC in Rakhine gam Lan-ma-daw ah sia inn puah ding hi.


url: =Atanu 2 te zahmawh azuaksak nupinu kum 150 thongdaan kipia :: ZOMI DAILY\nposted on 13 November 2017 at 1:26 pm Lomkholna: Malaysia, News, Sawltak, World\nMalaysia gamsung ah nupi khatin amasung tektek panin apiangkhia atanu numei 2 te zahmawh zuaksak cih kiciantak in kitheician ahih manin, tua nupinu pen kum 150 thongdaan kipiata cih theStar pan kiza hi. Tua nupinu pen kum 39 aphakhin khat hi a, atanu 2 tezong apa akibanglo, pasal tuamtuak tawh aneih ahihi.\nMalaysia, Johor Baru, Larkin Persana vengsung aom Budget Hotel khatah Bangladesh gammi pasal 2 tawh atanu te alumkhawmding in sawlin sumzonna in nei cihpen thukhenmang te’n kiciantak in mukhia uhhi.\nTua nupinu inzong ama tungah thu akibawlna 10 Charges tepen avekin kamawhmah hi ci’n pulakkhia hi.\nAtanu tepen kumcingnailo hisawnsawn, aneuzaw pen kum 10 bekbek hipanin, a uzawpen kum 13 ahihi. Bangladesh gammi pasal 2 in atanu 2 te Budget Hotel ah luppihzel in, khatvei aluppih simin RM50 ta kipiasak cihi. Khatveivei tua Bangladesh gammi te’n RM50 piakpahding aneihloh, acinloh ciangin, RM1, RM5, RM10, RM20 cihbang in tawmtawm in kipiasak a, anu in maizumlo cikzialo mulkimlo takin atanu 2 te’n sum azonlaitak etsan hithiat cimawk hi.\nHih nupinu pen “Section 31(1)(b) of the Child Act 2001” cih thukhun leh “Section 16(1) of the Sexual Offences Against Children Act 2017” cihtawh namnih in thu nasiatak in akibawl ahihi.\nHih nupinu ii gamtatna tawh kituak in Sessions judge Kamarudin Kamsun in amawhna nam 10 tepen khatciang in kum 15 ta thongkiading in thu apiak hi a, akigawm in kum 150 ahihi.\nAhi zongin atanu 2 te tungah agamtatna akigawm in kum 150 thongdaan akipia hi a, khatciang in kum 75 ahihi. A thongkiat kumpen anih in akiton in ki simsakding ahih manin, akigawm in kum 75 peuhmah thongsung ah hun azangding ahihi.\nMore: Pianna pa tektek in atanu luppih ahih manin thong kum 12 val kia\nHih nupinu pen lipkhap huai kisa mahmah ahih manin, dawinupi “monster mother” kiciliang hi.\nPrevious: Tulai Kawlgam gamthu in koilam manawh hiam? ~ Bob Tuangpi\nNext: Sengam ah Flight Attendant numeikhat vanleng tungpan in kia in a awmguh kitan


url: =Kawlte Vanleang Bangtat Ci Kihe Tu ~ Thu Tatuam (Siyin News)\nKawlte Vanleang Bangtat Ci Kihe Tu\nTuesday, June 20, 2017 Kawl Ngam Thu 1 comment\nJune 7, 2017 ni in asuakkhial kawl ngalkapte passenger vanleang ii black box sia mu ci thu Kawl thuneite in nipini taangko uh hi.\nVanleang tungah aw nging theampo kikhumna black box mu zo ahikom, bang thu tatak piang ci sia kihe tu hi.\nVanleang tung to, mi 122 sung pan luang 92 kimu zo aa, adangte zazong lai uh hi.\nIBU SRI MUSDALIFHA June 21, 2017 at 4:32 AM


url: =Atapa in thuhilhna, danpiakna in khuasung ah aguaktang in vakpih kawikawi :: ZOMI DAILY\nposted on 6 July 2017 at 9:09 am Lomkholna: China, News, Sawltak, World\nTate pattahzia leh deihbang in agamtatloh ciangin dantatzia atuamtuam omkhading hi. China ah papi khatin atapa kum 12 aphapan khat aguaktang in Motorcycle nungah khautawh khihsa in khuasung ah vakpi kawikawi cihi.\nNungkal Friday ni in China, Yunnan khuasung lampidung ah atapa aguaktang in avakpih kawikawi hi a, amukha te’n Video zaihin Social Media tungah lawnkhiapah ahih manin, leitungbup zelphial in ki thehzak “Viral” pah hi.\nAtapa aguaktang in akoih ciangin khuadam mahmahlai sawnsawn ahih manin, lingkeuhkeuh cihi. Tuabek thamlo, apumpi asatna zong anungkhawng ah liamma, avun akekliangkhawng zong kimuthei hi.\nKhuasung mipi te’n hih papi in atapa abawlsiat amuhciang in hehmahmah uh a, otsan gawp uhhi. Tuaciang in papipa inzong apuantungsilh suahkhiatsawm in atapa silhsaksawm hi.\nAhi zongin atapa in naphallo in, apa puan asuahkhiatsawm ciangin letsak in, tuaban ah khuasung mipi tezong bangmah gengen nawnkei un ci’n otsan cihi.\nVideo sungah pasal adangkhat in papipa kiangah hih naupang pen nasungpan in apiang nata taktak “Biological son” mah ahihiam ci’n dongphapah a, papipa inzong kasungpiang tataktak mahhi ci’n genkhia hi.\nVideo: Boy stripped naked, dragged through streets on motorbike for stealing money\nAtapa sisan naisan luangliang in asatgawp bekthamlo, aguaktang in khuasung ah Motorcycle nungah khau khihsa in avakpih kawikawi pen lamdang kisamahmah hi.\nApa in agenkhiatna ah hih atapa in innpan sum Yuan 100 aguk khitciang in sangzong kahlo in zanthapai khuasung ah vakthapcip ahih manin, tuahangin hihbang in danpiakna anei kahihi ci’n genkhia hi.\nHihvai bekthamlo abeisa inzong apa in atapa pen thumanglo ci’n tamveipi satgawp ngeikhin cihi. Bangbang ahi zongin naupangno khat abawlsiatna hangin hihvai tawh kisai Police te’n hoihtak kankhiading uh kici hi.\nRelated: China lamzikpi tungah numei khat mawtaw in nihveitak taihkha in si, Video ki khahkhia\nKisatgawp, ki vuakgawp tawh apilding hileh satgawp huai, vuakgawp huai lelmah hi. Ahi zongin natate navuakgawp, nasatgawp tawh akhantawn in pilsuak taktakin na lamen hiam? Sawltak #zomidaily\nPrevious: Numei khat inndawl 5 na panin kiasuk in, meikhau tungah awk\nNext: Zomi min leitungbup biakna kipawlna khat ahi BWA ah ki ciamtehta\nMobile Phone tawh akizom Bilngaihna thuahsa in a ihmu khat sisuak


url: =Khatvei ngaihsun kik in ~ Job Cinpi :: ZOMI DAILY\nposted on 8 September 2018 at 12:20 pm UTC+9:30 Lomkholna: JobCinpi, News\nTulaitakin bang thu ngaihsun na hiam ci-in na ngaihsun kha ngei hiam? A ngaihsut thu a thei lo mi pawlkhat om uh hi. Tua bang hisak kei in. Na ngaihsut thu na theih ding thupi mahmah hi. A ngaihsut thu a thei lo mi in midangte ngaihsut thu sem ding uh a, midangte sawltakin om ding uh hi.\nBang thu ngaihsun na hiam cih na ngaihsut kikna in ngaihsut hoih dang hong musak ding hi. Khat veivei ciangin thu ginalo khat ngaihsun hi napi tua a ngaihsut thu a ngaihsun kik kha lote in a ngaihsut bangin sem uh hi. Pilna nei a kici, mipil misiam a kicite in amau ngaihsut thu mah khat vei ngaihsun kik uh hi.\nTua hangin thu khat a khensat uh cianga hi a, a ngaihsut khat uh a sep a bawl uh ciang ahi zongin khialhna mawhna tawmsak mahmah hi, ci uh hi. Tua in lawhsapna tawmsak tuam hi.\nTua ahih manin na ngaihsut thu khat vei ngaihsut kik ding thupi hi. Khat vei ngaihsutna tawh thu khensat, khat vei ngaihsutna tawh na sem, na bawl cih pen khialhna tam thei hi. Thu ngaihsut pen zongsat ding a hoih mahmah khat ahi hi.\nMore: Nang Apple bawlpa tate zat Technololgy bangnam ahi dingin na ngaihsun?\nThu ngaihsut pen gamtat mah tawh kibanga ngaihsunsun le’ng a sawtna ah kizongsang hi. Tua ahih manin thu ngaihsut ding hahkat inla na ngaihsut ding a om theih nadingin lai zong sim in. Lungdam, Job Cinpi (Zomi Laisim Nuamte)\nPrevious: Na Khaksuah (Phlegm) in honglak na cidamna ~ Hau Lun\nNext: Makai khat in\nIraq galkap te’n Mosul nisuahna lampan in nawkding hanciamsawm ta ~ Thang Khan Lian


url: =Zomi te neih ngei festival min te in, KHUADO, TON/TONG, ZUNUN, GAL AII, SA AII, TAANGZA AIH, SIALSAWM cih te ahihi. Kauhthitsapuai cih mintawh Ipu ipa in festival bawlngei kilkel lo hi. Hih min tawh khek sak mawkmawk ding hilo a, Kawlte pan kipan Mangvom Mangkang, Sen, India te naleng in zong hih kammal zui in KHUADO acih tektek thei sak nahihna ikisam hi. Banghiam cih leh Mivom Mikang te tawh nasem khawm ih hih man in offday nala nuam ahi a, hongpai in nacih nop leh KHUADO festival nei ding hi ung hong pai in. Khuado puai louhme laakheh ung naw' cih liapliap ding ahihi. Tuapan athupitna damdam in telpan ding hi.\nNidang in akizang tuhun teh akizanglo Zomi festival minlawhna te ah Gal aih, Sa aih, Zuzun, Taangza aih, Sial sunglut, cih te ahihi. TON/ TONG pen nupa kha kihualna upna lamkai nasepna hi in tuhun ah Jubilee lazo cih dan in kihei kasa hi. Kum 25, cin, Kum 50, Kum 75 cin' in Christian sung ah ki khel a, Laipian Pasian upna sung ah ahih leh kum 25 cin Pawibil Khaam, Kum 50 cin Pawi bil Khaam , Kum 75 cin Pawibil khaam cih in kilawhna om in ka mu hi.\nLaih huailo' KHUADO\nAmau KHUADO cih minneilo ahih man in' Chin new year in laih.


url: =Tunnu’ Zogam – Disciple Kap Sian\nNasep, silbawl, sumzong, paai zongna tuamtuam te hang in Tunnu’ Zogam pan a gamlatna mun leu mual, khua leh tui, tuipi gal khat kaai in ki pai khia ciat hi. I ki gamlat hang in i phawk gigena, i it na leh i lungzuan khua ngaihna pen ITNA I NEIHNA ahi a, a thupi leh a kisam, a hoih mahmah thu khat ahi hi.\nAap lipliap, kum tampi pha in, nutek in, nuntak haksat keugaw gam pan i i Tunnu Zogam ka tate bang hun ciang hong ciah kik ding uh hiam? Hong ciah ciang un kei mahmah hong puah nading un sum leh paai, pilna leh siamna, itna leh kikhualna, thu manpha tampi bang zah, kua teng in hong puak ding uh hiam ci in khuadak in, kong biang pan in hong ngak gige den hi…\nTua ahih man in i it mahmah i Tunnu Zogam tawh kimu ding in i ciah zawh pak naikei leh zong laikhak in, sum khak in, puah in, zem ding hangh a, nikten, puansilh leisak in, khedap, tuithawl te guan in, khuavak a muh theih nading in mit limlangte leisak in puan in zuun ding hi hangh…\nI tunnu’ Zogam a puah, a zuun ding in nang leh kei mah hong ngak hi. I pilna, i siamna, i thehina, i neihna khempeuh siit lo in, i gam i lei puah in zuun ding pen i Tunnu’ lungtup ahi hi..


url: =Malaysia Om Ngambeal Seau, UNHCR Tungtawn A Cia Nuamte ~ Thu Tatuam (Siyin News)\nMalaysia Om Ngambeal Seau, UNHCR Tungtawn A Cia Nuamte\nTuesday, March 29, 2016 Malaysia Thu, Refugee Taw Kisai 1 comment\nNangma mama na ka cia nuam hi, puak kik ta vun na ci le ki cia sak bek tu hi. Na cia thei natu zong kum 2 -3 hun hai lai tu hi.\n1.Resettlement Unit, UNHCR ah form ki la thei , ki fill up thei hi.\n2. Na form sia UNHCR, Myanmar ah thak sak tu hi.\n3. Na case pian na , na khua na tui dong ah kawlngam UNHCR te in thu hong vil sak tu hi.\n4. Na case sung na son, zawkthawk thu a hi zong, na sup teng theampo le na thuak nate theampo kumpi thunei te tung hong nget sak kik tu hi.\n5. Kumpi thuneite in khat zong khe ngawl ngak kik tu, kinawngkai sak ngawl tu, ki nengniamna bangma om nonngawl tu hi ci aamakhaan hong pia kul masa tu hi.\n6. Suata tatak aa Na omna tu inn, nasep tu nasep ahi bale lotho, ngankhawi , sumbuuk vawt thei …etc..cibang teng aamakhaan a om kul lai hi.\n7. Kawlngam na cia ciang vanleang tual na thet ciang bangma nawngkaina om ngawl tu aamakhaan kul lai hi. Full dignity taw cia thei tu dong , ci nopna in vanleangtung pa tuak pheang kol kibul ngawl natu le thong sung kideenna hong nei ngawl natu ci nopna hi.\n8. Atung (1-7) teng vai athian ciang, na vai teng Malaysia UNHCR thuneite tung ah puak sak tu hi.\n9. Na vai teng RST unit pan hong et sak kik tu aa, hongs am tu hi. Thu hong dong tu hi. Cia nuam takpi khi hi na ci le khualhawna taw kisai laikung laite vaihawmsak tu in na vai teng IOM ah puak sak tu hi.\n10. IOM unit pan na cia natu vai laikung laite teng hong vawt sak tu a, Malaysia Immigration ah exit permit laaksak tu hi. Malaysia thuneite in na cia tu hong oai le exit permit hong pia ta cia sak thei pheang hi.\n11. IOM pan KLIA dong hong tha tu hi. Kawlngam IOM te in vanleang tual ah hong muak tu hi. Na cia na munh tu na thet dong vaipuak hong laaksak tu hi.\nNote: UNHCR te ii hong vaihawm sak sung, na thin ki kheal a, ka cancel nuam na ci le zong kinga hi.\nHeak tek tu :\n1.Tuni dong UNHCR sangpan bangma vaihawm vacinhna nei ngawl lai hi. Amate thu nguak taw zong ki cia thei ngawl hi. Kawlngam Kumpi, Malaysia kumpi, UNHCR (RC) le UNHCR (Malaysia) teng thumin in a kikup kul lai tu hi.\n2. Kawlngam sung om hiamtawite zong in hong thintoi pui hi. Ahizong hiamtoai theampo taw kumpite kilemna vawtsiat zawk ciang hi tuak pheang hi. Political dialogue a omzawk ciang zong, sutpomvai sia agenda akhakbel hi lai hi.\nAmasabel sia Kawlngam sung om IDPs te vai thiangsak tu, anina kawlngam ngamgii (Thai/India) sung aomte vai thiang sak tu. Akhakbel Malaysia omte vai hi pheang tu hi.\n3. ASSK tung zong suutpom vai kidong aa, Federal ngam ii sua mateng suutpom vai sia om suak lai tu hi, ci ziau zei.\nTuzo kum 5 khawngte akipan zo tam maw ci ing. UNHCR pan hi le zawkthawk thu taw cia sak ngeingawl tu hi. Amnesty program taw Vietnamte a cia sak bang le vawt thei tu um ing.\nHong vawt zezen le zong hun ciangtan khat sung hong cia sak tu hi. Tua hun sung a cia ngawl, ataang lai teng sia Malaysia kumpi te in zawkthawk thu taw cia sak tha tu hi. UNHCR pan bangma hun zawkthawk thu zang ngawl tu hi.\nIBU RUSDIANA June 14, 2016 at 4:48 PM


url: =Zomi leh Kuki tualgal ki patkhiatna (Unau belkang kituh) ~ NK Nangtawng :: ZOMI DAILY\nZomi leh Kuki tualgal ki patkhiatna (Unau belkang kituh) ~ NK Nangtawng\nposted on 19 October 2013 at 12:30 am Lomkholna: Article, Politics\nZomite’n ih tuah masakna leh khanlawhna dak hong sat ging khia khat pen ZOMI-KUKI, kidona tualgal ahihi. Zomi pasal hangsan sawm te “Saikul khua”a Kuki galkap pawlkhat in dated 24th June 1997,nitak nai 8:30pm hunpawl in kaplum uhhi. Hih hun pen phawkdet na lehtheihdet na ding in a sisan uh leh anuntakna uh Zosuan khangsawn te a dia apiakni uh,”Sampaskutt” ci-in Saikul Khua mite’n kumsin in amau phawkna azang den uhhi. “Sampaskutt” kici pen Saikul mi pasal sawm te Kuki te thahni cihna ahihi. Hih ni pen khangsawnte’n a theih nopna ding tomlak in C.Pum Thang in a phuah ahihi.\nDated 24th June 1997 Tuesday nitak khuamui kuan in Kuki galkap pawlkhat Saikul khua hong lut uh a, (tua hunlai in Biakinn ah naupang kikhop na kinei in nai 7:30 in tawp hi.) khuataw lam pan hongpai to in mi ban hopih uhhi. Biakinn khanga om C.Pum Thang te inn ah mi bangzah hiam khawl in holim khawm uh a, innteek nu in niangtui bawl in pawlkhat in dawn in,pawlkhat ten dawn nuamlo uh hi. Tua hunsung mah in kuki te in mun tuamah mi honkhat na kai khawm uh a, asap ciangin utlo in “Pum Za Siam leh Thang Cin te na tai uh in asuakta himai uhhi. Naupang kikhopna a tawp khit phet leh Kuki te makai khat hong pai in hong ngongtat vatvat in alawmte tawh ami kaihkhop te zawhtawh thu tawh khuataw lam ah pai sukpih uh hi.\nKhuataw lam a Canal kibawlna gei ah kaikhawm uh in thu dotna tuamtuam nei uhhi. Pawl khat te’n hi khua ah ZRA te leh NAGA NSCN-IM te om hi, hong pia khia un ci in pasal amuh khempeuh te kiangah ci uhhi. Tuate omlo uh ahih man in piakkhiat ding omlo hi mawk hi. Kuki apaisuk nunung te’n mi amuh bangbang papi leh tangvalte kaihkhawm lai uh a,khuataw lama Canal tunpih ta uhhi. Papi leh tangvalte a kaihkhop khit uh ciangin a sap khakloh uh Pa Kampi lung hi mawh leh patau ahimanin patauh nai vasat hi. Tua ciang in khuasung mi pawlkhat Biakinn kongah kituah uh a thukikupna aneih uh hang in, amau thau tawi uh ahih man in bangmah pan kila/kivaihawm theituan lo hi. Khua sung khempeuh Kuki te’n vak suaklo in a kaihkhop tenguh mi sawm leh nga pha hi.\nTua mi sawm leh nga teng a gualgual in dingsak in mi ngata in metres 7(feet 10) halin ding sak in second 5 sung ding khawng kap uh hi,thau a a kapma un Datmei (Torchlight) detma sa uhhi. Thau gin zawhciangin papi hangsan T.Pum Khan Zam va tai suk in va tuakha a, mi sawm kaplum in mi nga nak liam uhhi.\nA si mi 10 te ;\n(1) Chinkhanlian K.17 s/o Nek Za Cin,\n(2) Tualkapthang K.19 s/o Pau Sian Thang,\n(3) Nangson K.16 s/o Zel Za Kham,\n(4) Lam Za Hau K. 24 s/o ( L) Vum Za Lian,\n(5) Lianzachin K.19 s/o Pau Za Nang,\n(6) Gin Suan Lal K.18 s/o( L) Kai Za Dam,\n(7) Kai Za Dam K.50 s/o( L) Dong Zam,\n(8) Kam Kho Pau K.45 s/o( L) Lian Za Kham,\n(9) Kham Than Sang K.17 s/o( L) Kam Khaw Pau,\n(10) Pau Min Thang K.31s/o( L) Lian Za Kham.\n(1) Pumno s/o Upa Ngaih Tun Pum,\n(2) Pau Khen Mang s/o ( L) Thuam Pau,\n(3) Tual Khan Thang s/o ( L) Thuam Pau,\n(4) Pau Suan Mung s/o Lal Suan Thang,\n(5) Upa.Jamkithang s/o ( L) Tong khaw Zam.\nTuazan in pasalpha sisan luangte silsiang nuam tawh kibang in guah zong hong zu ziahziah a, Tarpaulin(tuipuan) kikhun deda hi. Zing khua vak ding kal ngaklah mahmah in siluang geiah mittui luangluang in, a liamte thumna kahna aw “Nalua, Tuiduh”cihte ki za ngaungau mai hi, bilkha ah thamdeen lai hi, zing khua vak ding ak te zong misi te suun hileh ki lawmin khuang ding donlo uhhi.\nA zan a zan in police te report kipia pah himah leh a zingciang Dated-25-1997 zingsang nai 7:30 in police Inquiry bawlte hong tungpan uhhi. Dipkuatna patauhna lak ah postmortem bawl dingin kipua khia khin a,Numei naupang bangzah hiam khawng/tawmkhat bek khuasung ah kinu sia hi. Post-mortem bawl khitciang a misi hi zahzah Saikul khua te a dingin,a vui haksa ding ahihman in YPA Hq te kicial hi. Misi te Saikul khua puaktun ciang a,misite ah inn ciat ua suunna hunzat lemlo ding ahih man in,Community Hall ah koih gaih ding cih gelna kinei hi. Mi dingte gel na bangin pailo in Pasian in ahoih zaw ding hong gelsak ahih man in thu vai hawmdan sateng kilehbulh in Saikul community Hall tutpih cih thadah Saikul hanmual ah vui khawm ding kici napi in Zenhang Lamka community Hall ah ki tun zaw a,a hanmual uah khukkhat a mihing sawm(10)te ki vui khawm hi. Tua mun a vui zong ong lem zaw pah suak mawk hi.\nMisi khempeuh akivui khit ciangin inn lam zuan in kikik tahi. Kisil pakning in kihah siangning cih hun om manlo in van thupi teng hem un la, puanlom zial unla, na ciah na ding uh mawtaw in hong ngak hi kibawl un hong ci uh in khua zang khat mawtaw 2 a kikhen loh phamawh ta, kampau ngam lah om lo in security kepna in Zo Colony,Lamka a Pa Kham Khan Pau inn ah hong ki ngasak uh hi. Hong mangngilh ngeilo lungkham mangbat lai a,hong huh pahpah hong kem den Pasian in hong makaih in Lamka tunga “EBCC” te sunday school hall ah giak uh in tua panin mun tuamtuam ah kitheh zak in omtahi.\nZomi te sisan luangte hangin minam leh pianpih Zomite hehna kuangkhia in Zomi leh Kuki tualgal kici hongpiang khiata hi. Hih gal hong kipatcilna mun Saikul khua ah June 24, 1997 ni a thupiang ahi hi. Hih ni pen khang sawn tu sawn ten atheihden na ding leh Saikul khua ading in mangngilh ngei nawnlo ding bekthamloh in Zomi te lak a mang ngeinawnlo dingin Sampaskutt pen kumsim in asite phawkna a kibawl den ahihi.\nEi Zomite’n ih tuah masakna leh khanlawhna dak hongsat ging ahi, ZOMI-KUKI, gal ahihi. Zomi pasal hangsan sawm te “Saikul khua”a Kuki galkap pawlkhat in dated 24th June 1997,nitak nai 8:30pm hunpawl in kaplum uhhi. Hih hun pen phawkdet na lehtheihdet na ding in a sisan uh leh anuntakna uh Zosuan khangsawn te a dia apiakni uh,”Sampaskutt” ci-in Saikul Khua mite’n kumsin in amau phawkna azang den uhhi. “Sampaskutt” kici pen Saikul mi pasal sawm te Kuki te thahni cihna ahihi. Hih ni pen khangsawnte’n a theih nopna ding tomlak in C.Pum Thang in a phuah ahihi.\nA so mi 10 te ;\nPrevious: Our Tribute to Dr. Cin Do Kham ~ Zomi Daily Media\nNext: Makai hoih kisam ~ Lian Muan Kim